PELATIH KURSUS ASAS PGA MENINGGAL DUNIA AKIBAT STROK HABA

IPOH: Seorang anggota Pusat Latihan Pasukan Gerakan Am (PLPGA) Ulu Kinta, Konstabel Muhamad Irfan Irham Badrul Hisam, 21, yang menyertai kursus asas Pasukan PGA Siri 1/2023 meninggal dunia akibat strok haba.

Komandan PLPGA Ulu Kinta Supt Mohammad Hafiz Kadir berkata punca kematian itu disahkan menerusi hasil bedah siasat yang dijalankan di Jabatan Forensik Hospital Raja Permaisuri Bainun (HRPB) hari ini.

“Ya, post-mortem hospital begitulah (strok haba). Post-mortem bermula pagi tadi, 11.30 pagi itu dah selesai, maknanya dia dah serahkan (jenazah) kepada kita, keluarga dia suruh kita uruskan untuk pengebumian,” katanya ketika dihubungi di sini hari ini.

Menurutnya jenazah telah dibawa ke Masjid Saidina Abu Bakar As-Siddiq di Kem PGA Briged Utara untuk dimandi dan dikafankan, sebelum dibawa pulang ke kampung halaman di Felda Keratong Satu, Bandar Tun Abdul Razak, Pahang untuk pengebumian.

Malam tadi, media melaporkan Muhamad Irfan Irham meninggal dunia dipercayai akibat strok haba dalam kejadian kira-kira jam 4.30 petang, membabitkan mangsa rebah dan mengalami kekejangan secara tiba-tiba.

Sementara itu, Mohammad Hafiz berkata Muhamad Irfan Irham merupakan seorang daripada 168 pelatih yang terlibat dalam kursus berkenaan dengan baru sahaja tiga hari melapor diri sebagai peserta kursus pada Ahad lepas.

Beliau berkata kursus itu setakat ini dalam proses pengenalan dan taklimat serta aktiviti dalam kelas sahaja, selain pelatih tidak terdedah seperti berada di atas padang kawad serta ia tidak membabitkan sebarang acara lasak.

Menurutnya ia merupakan kursus wajib yang perlu dilalui apabila seseorang itu berkhidmat dalam PGA, iaitu proses peringkat awal membentuk seorang infantri dalam PGA sebelum menghadiri kursus lanjutan.

Mohammad Hafiz berkata lanjutan daripada insiden tersebut, beliau telah mengambil tindakan sewajarnya antaranya mengadakan kelas dalam keadaan yang berbumbung dan di kawasan redup.

“Satu lagi langkah, saya telah mengarahkan juga supaya pelatih untuk minum air secukupnya,” katanya.

Beliau berkata kursus berkenaan tetap diteruskan kerana bajet telah diluluskan dan kursus itu melibatkan kompetensi seorang anggota PGA itu sendiri.

Sementara itu, Pengerusi Jawatankuasa Sumber Manusia, Kesihatan, Hal Ehwal Masyarakat India dan Integrasi Perak A. Sivanesan ketika dihubungi berkata beliau telah menghubungi pihak Kementerian Kesihatan untuk mendapatkan maklum balas. — AlHijrah Online


ANWAR TIBA DI ISTANA NEGARA

KUALA LUMPUR: Pengerusi Pakatan Harapan Datuk Seri Anwar Ibrahim dilihat sudah memasuki pintu 2 Istana Negara kira-kira jam 10.25 pagi tadi.

Beliau yang juga presiden Parti Keadilan Rakyat akan mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi mempersembahkan keterangan lengkap mengenai jumlah majoriti ahli Parlimen yang didakwa menyokongnya.

Anwar dalam satu hantaran di Facebook beliau pagi tadi memohon agar dipermudahkan segala urusan hari ini.

Dalam satu sidang media pada 23 September 2020, Anwar memaklumkan beliau kini mempunyai sokongan majoriti untuk membentuk kerajaan.

Beliau juga memaklumkan sudah diperkenan untuk menghadap Al-Sultan Abdullah pada 22 September 2020, namun ditangguhkan kerana baginda menerima rawatan di Institut Jantung Negara (IJN) pada ketika itu. — AlHijrah Online


PENIPUAN WANG: PDRM TUKAR PEGAWAI ATASAN BERJAWATAN PENTING – IGP

KUALA LUMPUR: Pegawai atasan polis yang sedang memegang jawatan penting akan ditukarkan sementara menunggu siasatan penuh dijalankan berhubung kes sindiket penipuan dan penggubahan wang haram besar-besaran.

Ketua Polis Negara, Tan Sri Abdul Hamid Bador berkata, penggiliran jawatan terutama di jabatan tertentu itu bagi memastikan tiada penyelewengan berlaku dalam kalangan pegawai polis atasan.

“Saya sedang berbincang dengan pengarah saya untuk ambil tindakan awal. Mungkin mereka akan segera ditukar keluar daripada jawatan sensitif sementara menunggu laporan penuh sama ada pendakwaan boleh dilakukan terhadap mereka yang terlibat,” katanya kepada Berita Alhijrah ketika melakukan lawatan ke Pusat Penyiaran Digital TV AlHijrah hari ini.

Jelasnya, penggiliran jawatan dibuat bagi mengelak seseorang menjawat jawatan lebih lama daripada tempoh yang diperlukan lebih-lebih lagi melibatkan jabatan sensitif seperti jenayah komersial dan dadah.

Tegasnya, kes penipuan berprofil tinggi tersebut akan disiasat sehingga ke akar umbi dan pihaknya akan memastikan tidak berlaku sebarang cubaan untuk melindungi suspek yang terlibat.

“Saya beri jaminan kes ini akan disiasat sampai akar umbi dan pastikan tidak berlaku cubaan melindungi sesiapa pegawai tinggi atau pegawai pangkat rendah yg terlibat dgn kes ini.

“Saya telah dapat sebahagian laporan awal Suruhanjaya Pencegahan Rasuah Malaysia (SPRM). Saya tunggu laporan penuh hasil soal siasat terhadap individu tersebut. Apabila laporan penuh diterima, saya akan buat keputusan muktamad,” katanya. — AlHijrah Online


LELAKI MASUKKAN KUCING DALAM MESIN DOBI DITAHAN

KUALA LUMPUR: Seorang lelaki berusia 30-an yang disyaki memasukkan tiga ekor kucing ke dalam mesin basuh dobi layan diri di Kepong, Selangor ditahan polis hari.

Lelaki tersebut dipercayai kurang siuman dan hidup gelandangan selama ini selepas kematian ibu bapanya.

Ketua Polis Daerah Gombak, Asisten Komisioner Arifai Tarawe berkata, kes ini disiasat mengikut Akta Kebajikan Haiwan 2015.

Menurut jiran suspek, dia langsung tidak bertindak agresif ketika ditahan .

Suspek katannya selalu merayau dan berjalan kaki dari Aman Puri ke Taman Ehsan, Kepong dan tidur di parkir di kawasan perumahan tersebut.

Sementara itu, Pegawai Perhubungan Awam Jabatan Perkhidmatan Veterinar, Dr Zainita Mohd Noor berkata, pihaknya sedang menjalankan siasatan berhubung kejadian kejam itu.

Semalam tular rakaman tiga kucing dibunuh kejam dengan ‘dilemaskan’ dalam tiga mesin basuh di sebuah kedai dobi layan diri di Kepong. — AlHijrah Online


MAIS SAMPAIKAN BANTUAN MAKANAN BUAT PENGHUNI RUMAH PEMULIHAN AL RIQAB

SHAH ALAM: Majlis Agama Islam Selangor (MAIS) hari ini menyampaikan 146 set makanan kering kepada penghuni Rumah Pemulihan Al Riqab.

Dua rumah pemulihan terbabit ialah Rumah Penjagaan Damai dan Madrasah Darussolihin di Jalan Kebun di sini.

Bantuan bekalan makanan bernilai RM7,300 itu disampaikan Anggota MAIS, Mohd Zawawi Ahmad Mughni.

“Semoga dengan sumbangan ini dapat membantu mereka untuk hidup dengan lebih baik dan selesa. Terima kasih kepada pihak MAIS dan TERAS kerana cepat bertindak,” kata Mohd Zawawi dalam kenyataan MAIS di sini hari ini.

Bantuan makanan itu adalah hasil sumbangan Tabung Prihatin Covid-19 MAIS.

Orang ramai ingin menyumbang boleh melayari laman Facebook Majlis Agama Islam Selangor (MAIS). — AlHijrah Online


PASUKAN KHAS MASKARGO URUS PROSES PENERIMAAN VAKSIN COVID-19

PUTRAJAYA: MAB Kargo Sdn Bhd (MASkargo) menubuhkan satu pasukan khas, bagi menyelaraskan proses penerimaan vaksin COVID-19 ke Malaysia.

Ketua Pegawai Operasi, Mohd Zulkefly Ujang berkata pasukan tersebut dianggotai 30 individu yang mempunyai kepakaran dalam bidang pengurusan vaksin dan telah ditubuhkan dua bulan lepas.

“Ketibaan vaksin COVID-19 pada Ahad ini akan diuruskan oleh pasukan berkenaan serta pada fasa-fasa seterusnya, mereka diberikan latihan secukupnya bagi mengendalikan vaksin,” katanya.

MASkargo adalah cabang kargo Malaysia Airlines Bhd, yang dipertanggungjawab menyelaras proses penerimaan vaksin di Lapangan Terbang Antarabangsa Kuala Lumpur (KLIA).

Tambah Mohd Zulkefly, MASkargo telah diiktiraf dalam kepakaran menguruskan proses penerimaan pelbagai jenis vaksin di negara ini.

“Kita urus pelbagai vaksin di Malaysia, dan jika vaksin itu perlu disimpan dahulu di KLIA kita sediakan fasiliti,” katanya.

Malaysia bakal menerima sebanyak 312,390 dos vaksin COVID-19 jenis Pfizer-BioNTech pada esok (Ahad) bagi pelaksanaan Program Imunisasi COVID-19 Kebangsaan secara berfasa, bermula 26 Februari ini.—AlHijrah Online


KEPUTUSAN RAYUAN REMAJA BUNUH PENGHUNI PUSAT TAHFIZ PADA 14 JULAI

PUTRAJAYA: Mahkamah Rayuan menetapkan 14 Julai ini untuk menyampaikan keputusannya terhadap rayuan seorang remaja yang didapati bersalah membunuh 23 orang dalam kebakaran di Pusat Tahfiz Darul Quran Ittifaqiyah pada 2017.

Panel tiga hakim terdiri daripada Hakim Datuk Abu Bakar Jais, Datuk Che Mohd Ruzima Ghazali dan Datuk See Mee Chun juga akan memberi keputusan pada hari yang sama berhubung rayuan pihak pendakwaan terhadap pembebasan seorang lagi remaja bagi pertuduhan itu tanpa mengarahkannya membela diri.

Abu Bakar yang mengetuai panel itu berkata mereka tidak bersedia untuk memberikan keputusan itu hari ini kerana perlu meneliti penghujahan lisan dan bertulis yang dikemukakan oleh pihak pendakwaan dan pembelaan.

Sebelum itu, panel mendengar hujahan daripada Timbalan Pendakwa Raya How May Ling dan peguam Haijan Omar berhubung rayuan pihak pendakwaan terhadap keputusan Mahkamah Tinggi yang membebaskan dan melepaskan remaja kedua, berusia 22 tahun, atas kesalahan itu tanpa memanggilnya membela diri.

Rayuan remaja pertama terhadap keputusan Mahkamah Tinggi pada 17 Ogos 2020 yang mendapatinya bersalah terhadap kesalahan itu dan memerintahkannya ditahan di penjara selama diperkenankan Yang-di-Pertuan Agong, didengar pada 9 Mac lepas.

Mengikut pertuduhan, kedua-dua remaja berusia 16 tahun itu ketika kejadian, bersama seorang lagi individu tidak dikenali, didakwa membunuh dan menyebabkan kematian 23 orang yang menghuni pusat tahfiz di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 Sept 2017.

Terdahulu, semasa prosiding hari ini, How dalam hujahnya menggesa mahkamah supaya memerintahkan remaja kedua membela diri atas pertuduhan itu.

Beliau berkata adalah mustahil bagi seorang individu menyebabkan kebakaran di sekolah itu kerana terdapat dua tong gas seberat 14 kilogram (kg) setiap satu dibawa dari tingkat bawah sekolah ke tingkat dua melalui tangga.

Beliau berkata satu tong gas diletakkan secara melintang di pintu manakala satu lagi secara menegak dan petrol disimbah ke pintu serta api dinyalakan.

“Mustahil untuk seorang (melakukannya), ia dilakukan oleh dua orang,” katanya sambil menambah bahawa secara fizikal orang kedua ialah responden (remaja kedua).

Beliau berkata bukti mengikut keadaan menunjukkan terdapat empat individu iaitu remaja pertama dan kedua serta dua lagi lelaki yang bersaudara dilihat di belakang sekolah tahfiz itu.

How berkata remaja pertama dan seorang lagi individu tidak dikenali telah memasuki pusat tahfiz dengan memanjat pagar belakang pusat berkenaan.

Beliau berkata berdasarkan rakaman kamera litar tertutup (CCTV) dan susuk tubuh remaja kedua yang bertubuh kecil dan kurus, remaja kedua mampu melalui celah kecil pagar dawai duri untuk masuk ke perkarangan sekolah berbanding dua beradik yang gempal.

Sementara itu, Haijan yang mewakili kedua-dua remaja itu berkata tiada pengecaman positif bahawa remaja kedua itu telah memasuki sekolah tersebut, dan menambah mereka tidak boleh mengetepikan bahawa dua beradik itu memasuki sekolah tersebut.

Beliau berkata tiada bukti menunjukkan remaja kedua terbabit dalam jenayah itu dan remaja itu tidak sepatutnya dipanggil membela diri.–AlHijrah Online


MAKANAN MALAYSIA MUDAH DIDAPATI DI MAKKAH

MAKKAH: Selain makanan yang disediakan Tabung Haji (TH), pelbagai pilihan juadah cita rasa tanah air boleh diperoleh jemaah haji di kota Makkah al-Mukarramah.

Nasi lemak, nasi kerabu, roti canai, laksam, kuih-muih dan teh tarik antara menu yang terdapat di sini bagi memenuhi selera para jemaah Malaysia.

TH menerusi TH Travel & Services menawarkan perkhidmatan kafeteria di sembilan maktab penginapan yang beroperasi bermula 4.30 pagi hingga 11.30 malam setiap hari.

Petugas kafeteria Mohd Haruji Mohd Yahya berkata pelbagai produk Perusahaan Kecil dan Sederhana (PKS) turut dijual seperti kicap, sos cili dan sambal yang dibawa dari Malaysia.

“Kita membawa tukang masak dari Malaysia dan roti canai juga ditebar di kafeteria,” katanya ketika ditemui di sini.

Seorang jemaah haji, Azizi Alias, 49, dari Peringat, Kelantan berkata dia boleh mendapatkan juadah dengan selera pantai timur di kafeteria di bangunan penginapan Abraj Al-Janadriyyah di sini, sesuai dengan cita rasanya.

Dalam pada itu, jemaah haji Malaysia yang berada di sekitar Masjidil Haram juga boleh mendapatkan hidangan Malaysia di restoran D’Saji di Safwa Tower di sini yang menyajikan antaranya nasi lemak, ayam masak merah dan mi goreng. –AlHijrah Online


BOMBA BANTU ANGKAT REMAJA OBESITI

KUALA KUBU BHARU: Pasukan bomba diperlukan bagi mengangkat remaja lelaki yang mengalami masalah obesiti dengan berat badan kira-kira 120 kilogram untuk dihantar ke rumahnya, di sini malam tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, remaja berusia 13 tahun itu sebelum ini menjalani rawatan di Hospital Selayang kerana menghidap penyakit kencing manis dan darah tinggi.

Jelasnya mangsa kemudian dibawa pulang ke rumahnya di Apartment Cempaka, Taman Bunga Raya, Bukit Beruntung semalam dengan ambulans swasta.

“Bomba menerima panggilan daripada orang awam pada jam 7.30 malam sebelum menghantar sepasukan anggota bomba dari Balai Bomba dan Penyelamat Bukit Sentosa dikejarkan ke lokasi kejadian.

“Mangsa diangkat dari ambulans ke rumahnya yang berada di tingkat empat oleh anggota bomba yang terlibat menggunakan beg kanvas,” katanya hari ini.

Kerja-kerja mengangkat mangsa mengambil masa kira-kira 20 minit.—AlHijrah Online


MALAYSIA DI AMBANG KEJAYAAN TANGANI COVID-19

KOTA BHARU: Malaysia berada di ambang kejayaan dalam menangani wabak COVID-19 walaupun belum diisytiharkan menang, kata Menteri Kesihatan Khairy Jamaluddin Abu Bakar.

Oleh itu, beliau meminta rakyat supaya terus mematuhi prosedur operasi standard (SOP) yang telah ditetapkan.

“Saya tahu rakyat sudah rasa gelisah tidak mahu pakai pelitup muka, namun besar harapan saya supaya kita terus berjuang melawan COVID-19.

“Jangan alpa dan hargailah jasa pasukan barisan hadapan negara yang mula menarik nafas selepas penggunaan katil pesakit COVID-19 menurun kepada 40 peratus,” katanya semasa berucap pada Majlis Perasmian Klinik Kesihatan (Jenis 3), Penambang di sini, hari ini.

Turut hadir Ketua Pengarah Kesihatan Tan Sri Dr Noor Hisham Abdullah dan Pengarah Kesihatan Negeri Datuk Dr Zaini Hussin.

Khairy mengulas, hampir keseluruhan negeri sudah memasuki Fasa Empat Pelan Pemulihan Negara (PPN) kecuali Kelantan dan Sarawak yang masih berada di Fasa Tiga.

“Kita tidak mahu disebabkan rakyat leka susulan penurunan kes, wabak berkenaan kembali meningkat sebagaimana di Eropah,” katanya.–AlHijrah Online


KEMALANGAN KERETA TIADA KAITAN PROJEK SUKE

KUALA LUMPUR: Pemaju projek pembinaan Lebuhraya Bertingkat Sungai Besi-Ulu Kelang (SUKE), Projek Lintasan Sungai Besi-Ulu Klang Sdn.Bhd. (PROLINTAS) menafikan dakwaan insiden kemalangan yang melibatkan sebuah kereta jenis Proton Saga warna merah ada kaitan dengan pembinaan projek tersebut.

Menerusi kenyataan yang dikeluarkan PROLINTAS, insiden yang tular di media sosial semalam merupakan kemalangan jalan raya yang kini dalam siasatan pihak polis.

Dalam kenyataannya, PROLINTAS juga memaklumkan kemalangan berkenaan setakat ini diklasifikasikan sebagai kejadian langgar lari.

Oleh itu PROLINTAS memohon kepada warganet untuk menghentikan penyebaran maklumat yang tidak benar mengaitkan insiden kemalangan itu dengan projek SUKE.

Bagaimanapun, PROLINTAS memaklumkan pihak mereka bersimpati terhadap mangsa kemalangan terbabit. — AlHijrah Online.


KEABSAHAN SEBAGAI PERDANA MENTERI AKAN DITENTUKAN MELALUI UNDI PERCAYA -PM

KUALA LUMPUR: Perdana Menteri Tan Sri Muhyiddin Yassin memaklumkan beliau telah menerima sejumlah surat akuan daripada ahli-ahli Dewan Rakyat yang meyakinkannya masih mempunyai kepercayaan majoriti pada masa ini.

Jesteru katanya peletakan jawatan saya di bawah Perkara 43(4) Perlembagaan Persekutuan adalah tidak berbangkit.

“Namun, saya juga sedar bahawa kedudukan saya sebagai Perdana Menteri seringkali dipersoalkan.

“Maka, saya telah menyembah maklum kepada Kebawah Duli Yang Maha Mulia Seri Paduka Baginda Yang di-Pertuan Agong bahawa saya akan menentukan keabsahan saya sebagai Perdana Menteri di Parlimen.

“Suatu usul undi percaya kepada saya akan dibentangkan di Dewan Rakyat ketika Dewan Rakyat bersidang pada bulan September,” katanya dalam perutusan khas hari ini.

Ujarnya melalui cara itu kedudukannya sebagai Perdana Menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.

“Alhamdulillah, Yang di-Pertuan Agong telah memperkenankan cadangan saya ini,” katanya. – AlHijrah Online

Muhyiddin pagi tadi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara.

Majlis itu susulan warkah daripada Yang di-Pertuan Agong kepada Muhyiddin semalam yang memaklumkan terdapat lapan orang Ahli Parlimen UMNO telah menulis surat kepada Yang Dipertua Dewan Rakyat bahawa mereka telah menarik sokongan kepada perdana menteri itu. — AlHijrah Online


ANWAR BIMBING SAUDARA BARU LAFAZ SYAHADAH

KLANG: Perdana Menteri Datuk Seri Anwar Ibrahim hari ini membimbing seorang lelaki berbangsa India untuk melafazkan kalimah syahadah, di Masjid Ar-Rahimiah, Klang.

Anwar menyempurnakan pengislaman saudara baru itu selepas beliau menunaikan solat Jumaat bersama jemaah di sekitar kawasan Klang.

Difahamkan lelaki warganegara Malaysia berusia 27 tahun itu dikenali sebagai Muhamad Anwar Karthiban selepas memeluk Islam.

Terdahulu, Anwar ke Hospital Tengku Ampuan Rahimah (HTAR) Klang untuk bertemu dengan waris-waris mangsa nahas pesawat terhempas dalam kejadian di Elmina.

Turut hadir sama ke HTAR Timbalan Perdana Menteri, Datuk Seri Ahmad Zahid Hamidi, Menteri Besar Selangor, Datuk Seri Amirudin Shari dan Ketua Polis Negara, Tan Sri Razarudin Husain.–AlHijrah Online


TINGKATKAN PELABURAN DI NEGARA ISLAM: TUN MAHATHIR

KUALA LUMPUR: Negara Islam yang kaya diminta supaya melabur lebih banyak lagi di negara-negara Islam yang kurang berada agar kemakmuran dan kemajuan dapat dikongsi antara mereka, kata Tun Dr Mahathir Mohamad.

Perdana menteri berkata negara-negara Islam setakat ini didapati tidak banyak melabur di negara-negara Islam lain yang memerlukan pelaburan mereka.

“Negara-negara miskin sepatutnya menerima pelaburan asing terutamanya daripada negara-negara Islam,” kata beliau pada sidang akhbar di akhir Sidang Kemuncak Kuala Lumpur (Sidang Kemuncak KL) 2019 di sini hari ini.

Dr Mahathir menegaskan bahawa negara-negara Islam tidak menolak pelaburan daripada negara bukan Islam.

“Tetapi kita merasakan bahawa negara-negara Islam setakat ini tidak banyak melabur di negara-negara Islam lain yang memerlukan pelaburan mereka,” kata Dr Mahathir yang merupakan Pengerusi Sidang Kemuncak KL.

“Jadi, kami harap hasil daripada persidangan ini, banyak lagi negara Islam yang kaya akan melabur di negara-negara miskin,” katanya.

Dr Mahathir berkata Malaysia juga mengalu-alukan pelaburan dari negara-negara Islam yang lain, misalnya, dalam pengeluaran peralatan dan kelengkapan pertahanan.

“Kita juga memerlukan aliran tunai mungkin untuk pelaburan dalam hartanah, kewangan dan banyak bidang lain di mana mereka yang mempunyai modal boleh melabur,” katanya.

Mengenai perkara lain, Perdana Menteri berkata negara-negara Islam perlu mempunyai kajian terperinci mengenai cadangan dinar emas digunakan untuk dagangan antarabangsa.

Beliau berkata ketidakstabilan dolar Amerika merupakan antara sebab gesaan untuk dinar emas digunakan.

“Hari ini, kita tersekat dengan penggunaan mata wang tunggal untuk dagangan antarabangsa iaitu dolar Amerika tetapi dolar Amerika tidak stabil. Kadang-kadang ia semakin kuat dan kadang-kadang ia lemah tetapi emas mempunyai nilai tertentu untuk semua negara dalam dunia.

“ Kita boleh memanggil mata wang kita dengan apa jua nama tetapi ia harus berkait dengan nilai emas di negara anda. Jika anda tahu nilai emas dalam negara anda dengan rakan dagangan anda, maka kita dapat hitung berapa emas digunakan dalam urusan dagangan dan dengan itu, kita boleh panggil dinar emas sebagai bayaran standard,” jelas Dr Mahathir. — BERNAMA


NAHAS PESAWAT: HANYA SATU MAYAT DITEMUKAN DALAM KEADAAN SEMPURNA

SHAH ALAM: Hanya satu daripada 10 mayat mangsa nahas pesawat jenis BeeChcraft Model 390 (Premier 1) terhempas di Elmina, di sini, semalam, ditemukan dalam keadaan sempurna, kata Ketua Polis Negara, Tan Sri Razarudin Husain.

Beliau berkata dalam kejadian petang itu di Lebuhraya Guthrie berdekatan Bandar Elmina, di sini, kesemua mangsa terdiri daripada dua kru pesawat, enam penumpang, seorang penunggang motosikal dan pemandu kereta.

Katanya, mayat sempurna itu  ditemukan iaitu penunggang motosikal dan identiti mangsa dikenal pasti sementara menunggu proses pengesahan ujian asid deoksiribonukleik (DNA) oleh ahli keluarga.

“Identiti pemandu kereta belum dikenal pasti, sama ada ia merupakan pemandu Grab dan membawa penumpang ataupun tidak,” katanya pada sidang media di lokasi kejadian, malam tadi.

Terdahulu, Menteri Pengangkutan, Anthony Loke berkata Ahli Dewan Undangan Negeri (ADUN) Pelangai Datuk Seri Johari Harun adalah antara nama yang tersenarai dalam manifest penumpang pesawat tersebut pada jam kira-kira 2.50 petang semalam.

Turut tersenarai adalah dua juruterbang, Shahrul Kamal Roslan dan Heikal Aras Abdul Azim serta lima penumpang lain iaitu Kharil Azwan Jamaludin; Shaharul Amir Omar; Mohd Naim Fawwaz Mohamed Muaidi; Muhammad Taufiq Mohd Zaki; dan Idris Abdol Talib.

Bagaimanapun, Loke berkata identiti dua lagi orang awam, masing-masing penunggang motosikal dan pemandu kereta yang terlibat dalam insiden itu akan disahkan melalui siasatan polis.–AlHijrah Online


MALAYSIA TIDAK MAHU OIC SEKADAR KELUARKAN KENYATAAN MENGUTUK SEMATA-MATA – ZAMBRY

RIYADH: Malaysia tidak mahu mesyuarat dan pertemuan-pertemuan dalam Pertubuhan Kerjasama Islam (OIC) berkenaan Palestin hanya sekadar berakhir dengan kenyataan mengutuk semata-mata tanpa mengemukakan sebarang langkah konkrit untuk bergerak ke hadapan.

Sebaliknya, Menteri Luar Datuk Seri Dr Zambry Abdul Kadir berkata perlu ada penegasan daripada negara-negara anggota OIC supaya gencatan senjata disegerakan dan pembunuhan yang sedang berlaku di Palestin ketika ini dihentikan.

“Kita tidak mahu mesyuarat, pertemuan demi pertemuan (OIC), tetapi ia tidak memberikan apa-apa impak, tidak menghasilkan apa-apa.

“Perlu ada penegasan, ada langkah-langkah ke hadapan daripada negara-negara anggota untuk menyegerakan proses gencatan senjata, untuk segera dihentikan serangan dan pembunuhan kejam oleh rejim (Israel) yang tidak berperikemanusiaan ini,” katanya kepada wartawan Malaysia di sini, hari ini.

Sebelum itu beliau telah menghadiri mesyuarat menteri-menteri luar OIC bersempena dengan Sidang Kemuncak Tergempar OIC kali kelapan yang akan berlangsung hari ini di ibu negara Arab Saudi itu.

Sidang kemuncak tergempar itu akan membincangkan kekejaman dan serangan berterusan yang tidak berperikemanusiaan oleh rejim Israel terhadap Palestin.

Dihoskan oleh Putera Mahkota dan Perdana Menteri Arab Saudi Mohammed bin Salman, sidang kemuncak itu akan turut dihadiri oleh pemimpin dan wakil negara anggota OIC.

Sidang kemuncak tergempar itu adalah hasil kerjasama utuh Perdana Menteri Datuk Seri Anwar Ibrahim bersama beberapa pemimpin OIC.

Perdana Menteri dijangka tiba di Riyadh hari ini bagi menghadiri sidang kemuncak tergempar itu, dan beliau dijangka menyuarakan ketegasan pendirian Malaysia berkenaan isu Palestin yang telah berlarutan sejak sekian lama.

“Apa  yang perlu ada ialah, langkah segera untuk menamatkan peperangan ini. Kita tidak boleh membiarkan pembunuhan kejam dilakukan, kanak-kanak, wanita dan orang awam dibunuh dengan kejam atas nama hak mereka (Israel) untuk self-defence,” kata Zambry.

Beliau berkata sidang kemuncak tergempar OIC hari ini akan didahului dengan Sidang Kemuncak Negara-Negara Arab.

Zambry berkata satu kenyataan bersama akan dikeluarkan pada akhir kedua-dua sidang kemuncak itu, yang diharap dapat memberikan impak besar.

Ini katanya adalah kerana Malaysia mahu tindakan yang benar-benar konkrit untuk menyelesaikan masalah rakyat Palestin, bukan sahaja di Gaza tetapi juga di Tebing Barat yang mula diserang oleh rejim Israel.

Serangan berterusan tanpa henti rejim Israel terhadap penduduk Palestin di Gaza sejak kira-kira sebulan yang lepas telah membunuh lebih 11,000 orang, dengan sebahagian besar daripada yang terbunuh itu adalah penduduk awam terutamanya wanita dan kanak-kanak. —AlHijrah Online


Pusat Tahfiz & Aspirasi Rahmatan Lil ‘Alamin

Kajian data menunjukkan terdapat lebih 1,000 pusat tahfiz di negara ini. Angka yang besar berdasarkan bandingan dengan 2408 jumlah sekolah menengah seluruh negara.

Kadar pelajarnya pula, terdapat 150 ribu pelajar tahfiz. Sangat kecil berbanding 2.2 juta pelajar sekolah menengah.

Menurut Gabungan Persatuan Institusi Tahfiz al-Quran Kebangsaan (PINTA), terdapat lebih 300 pusat tahfiz di negara tidak berdaftar dengan Jabatan Kemajuan Islam Malaysia (JAKIM).

Tahun ke tahun, pusat tahfiz terus tumbuh. Fenomena yang disebabkan oleh dua perkara: Lulusan tahfiz meneruskan legasi membuka sekolah tahfiz sebagai kerjaya. Manakala permintaan ibu bapa terhadap pendidikan tahfiz pula meningkat.

Institusi tahfiz kekal dihormati. Ia akar tradisi pengajian Islam tertua di negara ini. Pengaruh asal dalam budaya pengajian pondok bermula seawal abad ke-17 apabila anak-anak Tanah Melayu merantau ke Pattani di Selatan Thailand untuk tujuan ilmu.

Sekolah pondok yang menjadi jalur kepada kewujudan pusat tahfiz mula bertapak di Tanah Melayu pada 1930-an.

Setelah sembilan dekad bertapak, tradisi pondok dan pusat tahfiz juga melalui perlbagai perubahan. Terasnya kekal sebagai nadi keilmuan Islam. Namun, wujud perubahan dalam konteks permintaan.

Hari ini, selain pendidikan agama dan mahukan anak bergelar huffaz, pusat tahfiz turut memainkan peranan melahirkan pencorak agama pada masa depan.

Dalam konteks Islam berdepan pelbagai cabaran dalam persekitaran global dan domestik, sudah pasti harapan terhadap pusat tahfiz turut meningkat. Umat Islam berharap, pelajar tahfiz yang bakal mengisi pembangunan Islam abad ke-21, mampu berperanan secara kompeten dan holistik.

Ini bukan harapan bombastik. Persekitaran dunia dan setempat membuktikan cabaran terhadap Islam akan terus ada. Istilah cabaran bukan bererti negatif – sebaliknya, merujuk kepada usaha menjadikan Islam sebagai kuasa peranan yang relevan bagi tamadun manusia.

Memetik harapan Menteri di Jabatan Perdana Menteri, Datuk Seri Dr. Mujahid Yusof, cabaran terkini ialah kebijaksanaan Islam menguruskan kepelbagaian secara terbuka. Islam wajar menyantuni masyarakat Islam dan bukan Islam.

Keterbukaan, kata Dr Mujahid, ialah sikap kita dalam memberi pandangan.

“Lihatlah fiqh dalam kerangka yang luas. Terokailah fiqh selagi tidak bercanggah dengan syariat. Jangan sempitkan khazanah ilmu selagi ia berlegar di sekitar hukum-hukum syariat Islam.”

Dr Mujahid membawa aspirasi yang mendokong kerangka dan cara serta gaya berfikir berlandaskan Maqasid Syariah. Asas sejarah, rujukan beliau, dengan mencontohi perkembangan gemilang Islam di Cordova.

“Islam menjaga insan. Kita menjaga segala sifat kemanusiaan. Berfikir dengan cara maqasidiq,” kata Mujahid.

150 ribu pelajar tahfiz akan mengisi ruang agenda Islam dalam tempoh empat hingga lima tahun sekarang. Tentunya bukan sekadar aset pasif, tetapi menjadi segmen aktif dalam membina negara bangsa.

Ia lebih mencabar bagi negara pelbagai kaum yang berteraskan Islam sebagai agama pembawa rahmat ke seluruh alam.

Malah, peranan huffaz dalam konteks yang dinamik ialah mengisi nilai Al-Quran sebagai agenda media yang relevan. Kita mahu melihat huffaz turut berperanan sebagai penyambung nilai Islam ke seluruh umat sejagat dalam komunikasi digital.

“Kita perlu memenuhkan kandungan media kita dengan Fiqh Manhaj Malizi atau fekah model Malaysia,” katanya.

Mengingatkan saranan ini, 150 ribu pelajar tahfiz

dan lebih 1,000 pusat tahfiz kini berperanan sebagai penyedia sumber manusia bagi memastikan keilmuan dan ilmuan Islam kekal kompeten dan relevan.

“Saya mengharapkan para pengusaha tahfiz supaya dapat membangunkan tahfiz mengikut acuan Malaysia supaya tahfiz-tahfiz kita dicontohi pula oleh luar negara,” kata Dr Mujahid. Mudah-mudahan falsafah ini dapat mempromosi gagasan Rahmatan Lil Alamin.

Kini sekolah tahfiz bukan sekadar nadi ilmu yang bakal genap satu abad sejarah pengajian pondok di negara kita. Malah, peranannya jauh melebar dalam menjadikan Islam sebagai agama yang mensejahterakan manusia sejagat.

*Zainal Rashid Ahmad, penulis ialah Naib Presiden Kanan Kandungan & Komersil TV Alhijrah


SOLAT SUBUH BERJEMAAH DAPAT DUIT BELANJA SEKOLAH

JITRA: Masjid Sharifah Fatimah di Kg Kemunting Baru memberikan duit belanja sekolah bagi pelajar yang hadir menunaikan solat Subuh berjemaah di masjid tersebut pada setiap hari persekolahan.

Berdasarkan perkongsian di akaun Facebook masjid tersebut, langkah itu sebagai salah satu usaha bagi menarik anak muda untuk hadir solat Subuh berjemaah di masjid.

“Pihak masjid menyediakan duit belanja sekolah buat anak-anak yang hadir solat Subuh pada setiap hari persekolahan.

“Jom ‘pakat’ bawa anak ‘mai’ masjid. Semoga sedikit usaha ini boleh menarik minat anak muda mencintai masjid,” katanya.

Usaha pemberian duit sekolah tersebut dimaklumkan telah bermula sejak sebelum pelaksanaan Perintah Kawalan Pergerakan (PKP) lagi.

Sementara itu rata-rata orang awam menyokong usaha yang dilakukan masjid tersebut.

“Itulah contoh pendorong terbaik bagi menarik minat pelajar hadir ke masjid untuk berjemaah. Mereka pelapis yang akan mewarisi kita (yang berumur) untuk mengimarahkan masjid.

“Hari Jumaat pula boleh berikan duit kepada fakir miskin, jadikan masjid sebagai tempat orang ramai mengadu bila hilang punca (pendapatan). Insyaallah lebih ramai akan hadir ke masjid,” antara komen yang memberi respon kepada hantaran tersebut.–AlHijrah Online


GURU KAFA MENGAKU TIDAK BERSALAH CEDERAKAN MURID HINGGA PATAH KAKI

MARANG: Seorang guru Kelas Agama dan Fardu Ain (KAFA) mengaku tidak bersalah di Mahkamah Majistret di sini, hari ini atas tuduhan menyebabkan kecederaan terhadap seorang murid lelaki sehingga patah kaki Julai lepas.

Ahmad Mursyidin Abdullah, 37, membuat pengakuan tersebut setelah pertuduhan terhadapnya dibacakan di hadapan Majistret Engku Nurul Ain Engku Muda.

Guru itu didakwa sengaja menyebabkan cedera parah terhadap seorang murid lelaki berusia sembilan tahun, sehingga menyebabkan patah tulang di bahagian kaki kanan dengan cara mengangkat dan menghempas kanak-kanak itu di atas sebuah kerusi kayu.

Kejadian itu didakwa berlaku dalam kelas di sebuah sekolah rendah di daerah ini pada 4.15 petang, 6 Julai lepas.

Dia didakwa mengikut Seksyen 325 Kanun Keseksaan yang jika sabit kesalahan tertuduh boleh dihukum penjara sehingga tujuh tahun dan denda.

Majistret menetapkan ikat jamin sebanyak RM4,000 dengan seorang penjamin, manakala 17 Nov depan sebagai tarikh sebutan semula kes.

Mahkamah turut menetapkan syarat tambahan iaitu tertuduh tidak boleh mengganggu mangsa dan saksi pendakwaan sepanjang prosiding berkenaan serta tidak boleh terbabit dengan jenayah.

Pendakwaan dikendalikan Timbalan Pendakwa Raya Nik Rabiatul Adawiyah Nik Soupy, manakala tertuduh diwakili peguam Abdul Hayyi Salim.

Dalam kejadian Julai lepas, insiden itu disedari ibu mangsa berusia 36 tahun sewaktu mengambil kanak-kanak itu pulang dari kelas pada 5 petang.

Murid itu kemudiannya telah dibawa ke klinik berhampiran bagi pemeriksaan dan disahkan kaki kanan kanak-kanak terbabit telah patah dan laporan polis berhubung kejadian tersebut telah dibuat ibu bapa mangsa pada 8 Julai lalu.—AlHijrah Online


HAJI 2023: KEUTAMAAN DIBERI KEPADA JEMAAH TAHUN 2020 DIIKUTI TAHUN SETERUSNYA

KUALA LUMPUR: Keutamaan menunaikan ibadat Haji bagi 2023 akan diberikan kepada bakal jemaah yang tersenarai menunaikan ibadat itu pada 2020, diikuti 2021, 2022 dan seterusnya mengikut prinsip sistem pendaftaran terbuka sedia ada.

Tabung Haji (TH) dalam kenyataan hari ini memaklumkan, ini disebabkan penangguhan ibadat haji untuk rakyat Malaysia akibat pandemik COVID-19 selama dua tahun dan mengikut konsep “Mendaftar Dahulu, Didahulukan” yang telah dilaksanakan sejak 1995.

“Pada setiap musim haji terdapat kekosongan yang disebabkan permohonan untuk menangguh giliran haji atas pelbagai sebab seperti kesihatan, pendidikan anak dan sebagainya.

“Bagaimanapun, kekosongan ini akan diisi dengan senarai jemaah yang menunggu atau pertimbangan diberikan kepada mereka yang membuat permohonan rayuan. Pemilihan rayuan haji dilakukan berpandukan kriteria-kriteria tertentu dengan rayuan mahram diberikan keutamaan,” menurut kenyataan itu.

TH memaklumkan Kerajaan Arab Saudi kini giat membangunkan dua kota suci, Makkah dan Madinah bagi meningkatkan fasiliti dan kapasiti jemaah untuk memberi keselesaan kepada para jemaah haji dan umrah di masa akan datang.

Kenyataan itu menyebut berdasarkan Visi 2030 Kerajaan Arab Saudi, jumlah jemaah haji disasarkan meningkat kepada 5.4 juta menjelang 2030.

“Oleh yang demikian, TH juga optimis jumlah jemaah haji negara akan meningkat dan ini akan membolehkan masa menunggu tunai haji dapat dipendekkan,” menurut TH.

Melalui sistem pendaftaran terbuka sedia ada, TH memaklumkan para pendeposit boleh mendaftar menunaikan haji apabila simpanan mencecah RM1,300 dan akan diberi giliran tahun peruntukan menunaikan haji berdasarkan tarikh dan masa pendaftaran haji dibuat.

Setakat ini, seramai 3.8 juta pendeposit TH telah mendaftar dan menunggu giliran untuk menunaikan Rukun Islam kelima itu.

“Kuota haji Malaysia dan lain-lain negara dalam Pertubuhan Kerjasama Islam (OIC) adalah pada kadar 0.1 peratus daripada jumlah penduduk negara. Buat masa ini, Kerajaan Arab Saudi masih belum menetapkan kuota haji rasmi dan syarat-syarat pemilihan bakal jemaah haji untuk musim haji 1444 Hijrah,” menurut kenyataan itu.

Dalam pada itu, TH komited menambah baik proses demi kepentingan pendeposit dan jemaah serta mengalu-alukan cadangan orang ramai bagi menambah baik perkhidmatan pada masa hadapan. – AlHijrah Online


SCAM POLIGAMI: IKUT PROSEDUR YANG DITETAPKAN JABATAN AGAMA

ALOR SETAR: Umat Islam yang berhasrat untuk berpoligami dinasihatkan tidak menggunakan khidmat sindiket scam bagi mengelak masalah lain di kemudian hari.

Mufti Kedah, Datuk Syeikh Fadzil Awang, berkata perkahwinan haruslah dilakukan mengikut prosedur Jabatan Agama dan Mahkamah Syariah bagi memudahkan pasangan terutama dalam proses mendaftar kelahiran anak.

Jelas beliau, perkahwinan yang dilakukan secara scam semestinya terdapat unsur penipuan dan ianya akan mendatangkan masalah kepada pasangan, keluarga serta anak mereka kemudian hari.

Katanya, poligami secara sah akan memudahkan anak untuk mendapat pendidikan serta layak mendapat kemudahan lain sebagai warganegara Malaysia.

“Perkahwinan yang dilakukan melalui scam ini, sudah tentu ada unsur penipuan yang boleh kita kata tidak mengikut prosedur operasi standard (SOP) yang sedia ada.

“Sudah tentu akan menyusahkan keluarga itu sendiri terutama anak mereka, jadi kita nasihat kalau sekiranya berminat untuk berpoligami , ikutlah prosedur sebagaimana yang telah ditetapkan,” katanya semasa ditemui ketika pelancaran misi bantuan banjir Lembaga Zakat Negeri Kedah di perkarangan Stadium Darul Aman.

Beliau berkata demikian ketika diminta mengulas laporan media mengenai scam poligami atau penipuan dalam urusan dokumentasi poligami membabitkan sindiket yang meminta bayaran ribuan ringgit.

Sementara itu menurut Pegawai Agama Daerah Kota Setar, Syeikh Ahmad Faizol Omar, sindiket itu menjadikan aktiviti penipuan mereka sebagai sumber pendapatan dan sentiasa mencari mangsa untuk mengaut keuntungan sehingga RM8,000 bagi setiap pasangan.

Katanya, mereka akan memalsukan sijil nikah dan ia akan dikesan apabila pasangan mahu mendaftarkan kelahiran anak berikutan terdapat beberapa ciri sijil yang berbeza daripada Pejabat Agama.—AlHijrah Online


MOM NASIHAT AGAR PERSATUAN SUKAN TIDAK KE CHINA DALAM MASA TERDEKAT

KUALA LUMPUR: Majlis Olimpik Malaysia (MOM) menasihatkan persatuan sukan tanahair agar tidak membuat sebarang perancangan latihan ataupun menyertai kejohanan di China ekoran penyebaran penyakit 2019 Novel Koronavirus (2019-nCoV).

Presiden MOM, Datuk Seri Mohamad Norza Zakaria juga meminta agar persatuan sukan memikirkan jalan dan keputusan terbaik sama ada mahu memanggil pulang, jika ada kalangan atlet negara berada di negara itu.

“Bagi saya apa pun dasar yang kita nak buat mesti berpandukan kepada dasar dan polisi kerajaan, yang datangnya daripada kabinet atau Kementerian Kesihatan Malaysia (KKM). Bagaimanapun, saya menasihatkan persatuan sukan, buat masa ini tidak perlu untuk membuat perancangan untuk ke China.

“Kita kena lihat apakah kesan daripada Koronavirus ini terhadap negara China dan serantau. Bagi yang memang ada di sana, biar persatuan buat keputusan terbaik untuk panggil balik atau tidak,” katanya kepada media.

Sebagai langkah berjaga-jaga, Persatuan Olahraga Asia (AAA) telah membatalkan Kejohanan Olahraga Asia kesembilan di Hanzhou, China yang dijadualkan pada 12 dan 13 Feb ini disebabkan penularan wabak itu.

Kementerian Kesihatan Malaysia telah mengesahkan empat warganegara China, yang memasuki Malaysia melalui Johor dari Singapura, telah disahkan positif virus itu. — BERNAMA


BAKAR AL-QURAN: IRAQ KELUARKAN WARAN TANGKAP TERHADAP SALWAN MOMIKA

KAHIRAH: Pejabat pendakwa raya Iraq telah mengeluarkan waran tangkap menerusi Pertubuhan Polis Jenayah Antarabangsa (Interpol) terhadap Salwan Momika, seorang pelarian warga Iraq berusia 37 tahun, yang bertindak membakar Al-Quran di Sweden, Stockholm pada akhir Jun, Sputnik memetik laporan penyiar Iraq Al Sumaria Khamis.

Pejabat pendakwa raya telah menghantar maklumat dan waran tangkap khas untuk Momika dan meminta Interpol memaklumkan Baghdad sekiranya dia berjaya diberkas.

Pada 28 Jun, protes berlaku di perkarangan masjid Stockholm, di mana al-Quran dibakar. Polis Sweden membenarkan demonstrasi itu.

Insiden membakar al-Quran di Stockholm telah mencetuskan kecaman di seluruh dunia. Iraq telah menyeru pihak berkuasa Sweden untuk menghantar pulang individu yang bertanggungjawab atas kejadian itu. Ramai ketua negara, termasuk setiausaha agung Liga Arab dan ketua Majlis Kerjasama Teluk, telah mengecam perbuatan itu.

Demonstrasi serupa berlaku di Sweden pada Januari apabila ahli politik sayap kanan Denmark Rasmus Paludan membakar kitab suci umat Islam di hadapan kedutaan Turkiye. — AlHijrah Online


PAKAIAN PATUH SYARIAH ATLET KEMBALI JADI TOPIK PERBINCANGAN DI DEWAN NEGARA

KUALA LUMPUR: Pakaian patuh syariah atlet kembali menjadi topik perbincangan beberapa ahli Dewan Negara hari ini.

Senator Datuk Razali Idris berkata walaupun berpakaian patuh syariah sepenuhnya, ini tidak bermakna ia akan menghalang kemampuan sebenar seseorang atlet.

“Merujuk kes di Terengganu, atlet Azreen Nabila Alias melakar kejayaan bersejarah apabila dinobatkan sebagai ratu pecut Sukan Malaysia (Sukma) 2018 dan dia memakai pakaian patuh syariah…dan dia berjaya menewaskan atlet tidak menutup aurat,” katanya.

Beliau berkata demikian sebelum mengemukakan soalan tambahan kepada Timbalan Menteri Belia dan Sukan Steven Sim Chee Keong pada sesi Pertanyaan-pertanyaan bagi Jawab Lisan, hari ini, mengenai keperluan menjadikan Azreen sebagai contoh kepada atlet Islam lain dalam berpakaian.

Sementara itu Sim ketika menjawab soalan asal Senator Lim Pay Hen mengenai justifikasi kementerian dalam memperhalusi pemakaian atlet supaya patuh syariah, menjelaskan tiada paksaan bagi atlet untuk memilih pakaian patuh syariah.

“Jika mewakili negara, atlet perlu ikut apa yang ditetapkan oleh badan induk sukan antarabangsa. Jika pemakaian patuh syariah itu mengikut standard yang ditetapkan oleh badan induk sukan tersebut, kita tiada masalah malah kita sendiri tidak memaksa pemakaian mengikut agama.

Mengenai soalan tambahan Senator Sabani Mat yang ingin tahu sekiranya kementerian mempunyai perancangan menubuhkan panel penasihat bagi merangka garis panduan sukan patuh syariah dalam negara, Sim berkata buat masa ini tiada lagi perancangan ke arah penubuhan panel sedemikian.

“Ini memandangkan sensitiviti anutan setiap atlet yang menyertai mana-mana kejohanan sentiasa dihormati. Tidak kira di peringkat negeri, kebangsaan malah antarabangsa, kita sentiasa menghormati sensitiviti anutan setiap atlet yang menyertai acara sukan. Jadi tiada keperluan panel tersebut,” katanya. — BERNAMA


MCMC SEKAT 1.8 BILION PANGGILAN ‘SCAM’ SEJAK 2017 HINGGA 2022 – FAHMI

KUALA LUMPUR: Suruhanjaya Komunikasi dan Multimedia Malaysia (MCMC) berjaya menyekat 1.8 bilion panggilan scam dari 2017 hingga 2022, kata Menteri Komunikasi dan Digital Fahmi Fadzil.

Fahmi berkata perkara itu diketahui hasil pertemuannya dengan pihak Pusat Pencegahan Jenayah Kewangan Nasional (NFCC) bersama MCMC dan beberapa pihak lain.

Beliau berkata sejak 2018 pula sebanyak 300 juta scam menerusi khidmat pesanan ringkas (SMS) berjaya dikekang namun kes penipuan itu masih berlaku.

“Peringatan saya kepada rakyat Malaysia, tolong berhati-hati dalam suasana perayaan ini (kerana) sudah pasti akan ada yang menangguk di air keruh untuk mengambil kesempatan,” katanya kepada pemberita selepas menghadiri Rumah Terbuka Tahun Baharu Cina MCA di sini hari ini.

Justeru, beliau menasihatkan masyarakat yang menjadi mangsa penipuan supaya menghubungi talian 997 yang merupakan Pusat Respons Scam Kebangsaan (NSRC) untuk membuat laporan supaya tindakan segera dapat diambil bagi mengekang kehilangan wang.

Fahmi berkata terdapat pelbagai jenis penipuan ketika ini dan ia bukan mudah untuk ditangani kerana apabila sesuatu modus operandi dapat dikesan, akan muncul jenis penipuan baharu.

“Jadi sempena musim perayaan ini, kita lihat ‘scam’ seperti ‘scam pencuci’ atau ‘cleaner scam’ yang banyak dibuat melalui Facebook sebagai contoh, kita kena berhati-hati.

“Jadi sekiranya anda mendapat apa-apa tawaran sama ada kerja ataupun perkhidmatan, tolong buat pengesahan sebelum kita terpedaya oleh ‘scammer-scammer’ ini. Jika ia nampak terlalu bagus, kemungkinan satu penipuan dan buat laporan polis serta call 997 supaya kita boleh bantu,” katanya.

Berkenaan penipuan menerusi aplikasi Telegram, Fahmi berkata antara masalah yang dihadapi dengan aplikasi itu ialah ia merupakan encrypted system.

Sehubungan itu, beliau berkata pihaknya akan cuba menghubungi pihak Telegram supaya beberapa perkara dapat diatur bagi menyelesaikan masalah tersebut.

“Lebih daripada itu, peringatan kepada semua, sekiranya anda mendapat mesej daripada orang yang seperti kawan kita tetapi cara dia bercakap dengan kita itu lain daripada biasa, sila berhati-hati dan kalau dapat panggilan Lembaga Hasil Dalam Negeri, Bukit Aman (polis) atau mahkamah, dia tidak berurusan melalui telefon tetapi hantar surat minta kita datang ke pejabat.

“Jadi kita kena ada satu peningkatan kesedaran tentang cara-cara ‘scammer’ ini beroperasi dan masa yang sama kita lihat satu tindakan bersepadu antara KKD (Kementerian Komunikasi dan Digital), Kementerian Kewangan, Kementerian Dalam Negeri dan Kementerian Luar adalah perlu kerana kita dapati ada sejumlah panggilan ‘scam’ ini tak berlaku dalam negara kita tetapi merentasi sempadan,” katanya. —AlHijrah Online


CEMAS DITAHAN, DIGELEDAH TENTERA PEMISAH DI ADEN

Tim Misi Kemanusiaan Mercy Malaysia ke Yaman berdepan detik cemas awal pagi tadi apabila kenderaan yang mereka naiki digeledah tentera pemisah di checkpoint sebelum memasuki wilayah Aden di selatan Yaman.

Dalam insiden mencemaskan berlaku kira-kira jam 11 malam itu, pemandu kenderaan yang juga penduduk tempatan dari wilayah Hadaramawt, turut ditumbuk seorang anggota tentera akibat salah faham.

Insiden itu bermula apabila kenderaan ditahan di checkpoint ke-63 daripada keseluruhan 72 checkpoint yang dilalui tim sukarelawan Malaysia itu dari Tarim ke bandar pelabuhan Aden.

Dalam pemeriksaan itu, beg kami digeledah satu persatu oleh tentera di pusat pemeriksaan terbabit selepas mengharungi lebih 15 jam perjalanan dari Tarim. Jarak perjalanan dari Tarim di Hadramawt ke Aden pada asalnya dijangka mengambil masa selama 14 jam mencecah 19 jam.

Tim sukarelawan Malaysia sepatutnya tiba jam 9 malam semalam sebaliknya hanya tiba di Aden jam dua pagi tadi waktu tempatan (waktu Yaman lima jam di belakang waktu Malaysia).

Ini kerana checkpoint atau titik pemeriksaan terbabit dikawal dua kumpulan berbeza iaitu tentera pro-pakatan diketuai Arab Saudi dan Emeriyah Arab Bersatu (UAE) yang menyokong kerajaan sah Yaman dan kumpulan pemisah yang mahu wilayah selatan dipisahkan dengan wilayah utara yang kini dikuasai kumpulan Houthi.

Secara relatifnya, situasi keselamatan di selatan Yaman untuk pekerja kemanusiaan adalah lebih baik jika dibandingkan di Sana’a yang terletak di wilayah utara Yaman.

Malah semalam ketika tim sukarelawan masih berada di Hadaramawt, media antarabangsa melaporkan insiden sebuah helikopter Apache milik Arab Saudi yang ditembak tentera Houthi di sempadan utara Yaman dan negara pengeluar minyak itu.

Bagaimanapun, dinamik situasi keselamatan di wilayah selatan berubah apabila ia dikuasai dan dikawal dua kumpulan tentera berbeza menyebabkan mana-mana pihak yang berurusan di Yaman perlu merancang dengan rapi dan lebih berhati-hati.

Keberadaan dua kumpulan berbeza itu menyebabkan aspek komunikasi di antara checkpoint dengan checkpoint hampir tiada dan ini menerangkan kenapa sukarelawan ditahan pada checkpoint berikutnya walaupun telah diperiksa pada checkpoint sebelumnya.

Berdasarkan pengalaman penulis sebelum ini yang memasuki wilayah konflik seperti Syria dan perjalanan ke Gaza, Palestin, melalui Semenanjung Sinai, Mesir adalah amat berbeza di mana wujud koordinasi komunikasi yang jelas di antara titik pemeriksaan tentera.

Berbeza dengan Yaman, difahamkan kedudukan checkpoint yang dekat kira-kira selang 200 meter di sesetengah kawasan juga seolah-olah sengaja dilakukan bagi memberi tekanan kepada mana-mana pihak yang berada di wilayah itu.

Konflik perang saudara di Yaman bermula pada 2014 apabila kelompok pemisah mengambil alih Sana’a dan kini menguasai sebahagian besar wilayah utara negara Arab termiskin itu.

Pakatan yang diketuai Arab Saudi kemudian bertindak dalam konflik itu dengan melakukan serangan udara ke atas kelompok pemisah pada Mac 2015 dan situasi konflik itu berlanjutan sehingga ke hari ini.

Perang saudara selama lima tahun itu mengorbankan lebih 100,000 nyawa dengan majoritinya orang awam, manakala jutaan pula berdepan dengan krisis kebuluran dan wabak penyakit dalam krisis kemanusiaan terburuk di abad ini.

Berbalik kepada misi kemanusiaan di Yaman, empat sukarelawan Mercy Malaysia diketuai Norazam Ab Samah tiba di wilayah konflik itu pada Jumaat lalu bagi misi kemanusiaan selama 12 hari.

Misi kemanusiaan itu turut disertai Muhammad Abdullah Ishari (pegawai program), Muhammad Hapis Jamil (logistik dan keselamatan) dan penulis selaku sukarelawan media dan wakil Berita AlHijrah.

“Misi kita fokus di Aden, tapi kita juga akan cuba memasuki Sana’a bagi mengakses keperluan kemanusiaan di situ,” kata Norazam menjelaskan Mercy Malaysia akan meneroka program kemanusiaan jangka panjang khususnya program nutrisi, kesihatan dan WASH (bekalan air bersih dan sanitasi).

Misi kemanusiaan kali ini menyasarkan dana keseluruhan RM1 juta bagi menjalankan program jangka panjang di Yaman untuk tempoh sekurang-kurangnya setahun. Kesemua anggota misi kini berada dalam keadaan selamat. — AlHijrah Online


WEBINAR ISU UMAT ISLAM GLOBAL: PERANAN INSTITUSI ISLAM DAN ULAMA

KUALA LUMPUR: Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP), Pejabat Mufti Wilayah Persekutuan, dan Persatuan Ulama’ Malaysia (PUM) akan menganjurkan Webinar Isu Umat Islam Global : Peranan Institusi Islam dan Ulama pada 22 Oktober 2020 (Khamis), bermula jam 8.30 pagi hingga 1.00 tengah hari.

Seminar secara dalam talian itu akan disempurnakan oleh Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary yang sekaligus melancarkan program Madrasah Ulama iaitu sebuah program keilmuan berbentuk tarbiyah dan dakwah kepada masyarakat secara dalam talian.

Menurut kenyataan JAWI, dalam program esok tokoh-tokoh ilmuan tanah air akan membincangkan dua topik menarik sepanjang webinar berkenaan iaitu ‘Kesatuan Ummah Mendepani Cabaran Semasa Global’ dan ‘Peranan Institusi Islam dan Ulama’ Mendepani Isu Global’.

Tokoh-tokoh ilmuan terlibat antaranya Mufti Wilayah Persekutuan Dr. Luqman Abdullah, Pengarah JAWI Mohd Ajib Ismail, dan Imam Besar Masjid Wilayah Persekutuan Muhyidin Aziz @ Saari,

Selain itu tokoh yang turut terlibat antaranya Datuk Prof. Dr. Mohd Yakub @ Zulkifli Mohd Yusoff dari Yayasan Dakwah Islamiah Malaysia (YADIM), Prof. Datuk Mohamad Abu Bakar dari Universiti Sultan Zainal Abidin (UniSZA), dan Mohd Azmi Abd Hamid dari Majlis Perundingan Pertubuhan Islam Malaysia (MAPIM).

Webinar ini turut disiarkan secara langsung melalui Facebook rasmi JAWI.

Ujar kenyataan JAWI, penganjuran Webinar berkenaan bersesuaian dengan pelbagai isu dan cabaran yang sedang dihadapi oleh umat Islam dan institusi Islam khususnya dalam negara termasuk berdepan ujian wabak pandemik Covid-19. — AlHijrah Online.


JAKIM BANGUNKAN PANGKALAN DATA HALAL, MAMPU SEMAK STATUS PRODUK LUAR NEGARA

KUALA LUMPUR: Jabatan Kemajuan Islam Malaysia (JAKIM) sedang membangunkan Sistem Maklumat Bersepadu Halal yang akan menjadi pangkalan data halal dengan kos RM3.4 juta.

Perdana Menteri Datuk Seri Ismail Sabri berkata, inisiatif yang merangkumi enam sistem itu akan membolehkan Keluarga Malaysia menyemak status halal produk daripada luar negara.

“Inisiatif ini akan merangkumi enam sistem iaitu MYeHALAL (Domestik), MYeHALAL (International), Sistem Cetakan Sijil Elektronik (e-Cert Print System), Malaysia International Halal Authority Board (MyIHAB), Modul Permohonan Rumah Sembelihan Luar Negara dan Modul Pengurusan Ramuan Produk Halal Malaysia (MyHALAL Ingredients).

“Contohnya melalui MyIHAB, JAKIM dapat mengawal selia 84 badan pensijilan halal luar negara, daripada 46 buah negara yang diiktiraf oleh JAKIM.

“Insya-Allah, melalui perancangan yang dijangka bermula pada tahun 2023 nanti, Keluarga Malaysia akan dapat menyemak status halal produk daripada luar negara melalui sistem ini,” katanya sempena Perasmian Persidangan Halal Kebangsaan 2021.

Ujarnya JAKIM juga sedang membangunkan dua inisiatif iaitu Manual Prosedur Pensijilan Halal Malaysia (Antarabangsa) dan Modul Eksekutif Halal Antarabangsa sebagai langkah untuk memperkasakan sijil halal Malaysia di peringkat antarabangsa.

Ismail Sabri berkata usaha mampan daripada pelbagai agensi dan kementerian, telah menjadikan industri halal Malaysia sebagai sumber baharu yang dapat menjana pertumbuhan ekonomi negara sehingga mampu menembusi pasaran halal antarabangsa.

“Menjelang tahun 2024, ekonomi halal global dilaporkan akan meningkat kepada RM10 trilion. Unit Perancang Ekonomi (EPU), JPM melaporkan segmen pasaran halal dijangka menyumbang kepada 8.1 peratus Keluaran Dalam Negara Kasar (KDNK).

“Ia mampu menjana pendapatan eksport sebanyak RM56 bilion pada tahun 2025. Hal ini menunjukkan industri halal berpotensi menjana ekonomi negara kerana populasi penduduk Islam dunia ketika ini berjumlah 1.8 bilion dan jumlah ini akan terus meningkat sehingga 2.2 bilion pada tahun 2030,” katanya.

Dalam majlis pagi tadi perdana menteri turut melancarkan pelaksanaan dan pemakaian Manual Prosedur Pensijilan Halal Malaysia (Domestik) 2020 dan Sistem Pengurusan Halal Malaysia 2020.

Jelasnya ia adalah manual yang ditambah baik bagi keperluan berkaitan skim pensijilan halal Malaysia bagi kategori domestik dan pengilangan luar negara manakala Sistem Pengurusan Halal Malaysia 2020 berperanan membantu industri halal terutamanya mikro bersedia ke arah pematuhan dan kawalan halal dalaman pensijilan halal negara.– AlHijrah Online


JANGAN SALAH FAHAM LARANGAN UMAT ISLAM SERTAI SAMBUTAN THAIPUSAM

KUALA LUMPUR : Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berharap, tidak timbul salah faham berhubung kenyataannya sebelum ini yang melarang umat Islam  menyertai ritual sambutan Thaipusam baru-baru ini.

Jelas beliau, larangan itu tidak bermaksud, Islam menghalang amalan kunjung mengunjung dan hormat-menghormati dalam kalangan masyarakat berbilang kaum dan agama di negara ini.

“Nasihat tersebut tidak bermakna umat Islam tidak boleh bersama-sama orang bukan Islam namun terdapat batasan apabila melibatkan agama.

“Semangat kesatuan, perpaduan, amat kita galakkan,” katanya ketika ditemui media selepas melancarkan Pelan Pembangunan Komuniti Setempat Yayasan Pembangunan Ekonomi Islam Malaysia (YaPEIM) di Masjid Jamek Kampung Bharu, di sini hari ini.

Pada Sabtu, Mohd Na’im menasihatkan  umat Islam dinasihatkan untuk tidak terlibat atau mengambil bahagian di dalam sambutan Hari Thaipusam yang berlangsung semalam.

Perkara itu kerana Thaipusam merupakan acara peribadatan agama yang khusus kepada para penganutnya.

Nasihat itu juga dikeluarkannya berpandukan ketetapan panduan yang telah dikeluarkan Mufti Wilayah Persekutuan, Datuk Dr Luqman Abdullah. – AlHijrah Online


KO-MAKMUR TEROKAI PASARAN EMAS GLOBAL

KUANTAN: Koperasi Makmur Malaysia Berhad (KO-MAKMUR) bakal menerokai perniagaan emas pasaran global selepas Pusat Penyelidikan dan Pembangunan (R&D) serta akademi kecemerlangan membabitkan industri emas beroperasi sepenuhnya hujung tahun ini.

Pusat R&D dan akademi kecemerlangan yang pertama di Malaysia itu, kini dalam proses ubah suai membabitkan peruntukan kira-kira 3 juta Ringgit.

Ia akan mengkhususkan kepada R&D berkaitan kesenian, reka bentuk dan kaedah pemasaran produk berasaskan emas.

Menurut Pengerusi Ko-Makmur, Datuk Hishamuddin Abdullah, Ko-Makmur telah menjalinkan kerjasama strategik bersama SIRIM.

Ia sebagai permulaan untuk Ko-Makmur menerokai pasaran yang lebih besar dengan menjual produk yang berkualiti tinggi.

“Melalui pengiktirafan kualiti daripada SIRIM, ia memudahkan Ko-Makmur untuk meneroka pasaran global terutama di timur tengah dan Eropah,” katanya.

Pengiktirafan SIRIM juga akan memberi kesan yang positif kepada pasaran emas Makmur Gold.Melalui kerjasama tersebut, setiap produk emas Makmur Gold akan dinilai dan disahkan kualiti oleh SIRIM serta diberi nombor siri khas bagi mengelak pengguna ditipu.

Sementara itu, Presiden dan Ketua Pegawai Eksekutif SIRIM,Datuk Dr. Ahmad Sabirin berkata, potensi perniagaan berasaskan emas adalah sangat besar dan SIRIM sedia membantu serta membimbing Ko-Makmur dan Makmur Gold untuk meneroka pasaran luar negara.

“Pusat kecemerlangan yang kita akan bangunkan di SIRIM Pahang ini adalah yang pertama seumpamanya di Malaysia dan kita harap lebih banyak pusat seperti ini akan dibangunkan bersama dengan Makmur Gold,” katanya.

Makmur Gold kini memiliki empat kedai emas iaitu di Kuantan, Kuala Terengganu, Kota Bharu dan Bandar Baru Bangi.Tiga lagi kedai emas Makmur Gold bakal dibuka di Ipoh, Putrajaya dan Johor Baharu. – AlHijrah Online


PENUNGGANG MOTOSIKAL MAUT TERJATUH BAWAH LORI

PETALING JAYA: Seorang penunggang motosikal lelaki maut selepas dipercayai terlanggar tiang penghadang jalan sebelum terjatuh ke bawah lori yang sedang bergerak.

Ketua Polis Daerah Petaling Jaya Asisten Komisioner Mohamad Fakrudin Abdul Hamid berkata, kejadian berlaku di Plaza Tol Penchala dari arah Kepong ke Damansara, semalam.

Ujarnya, polis menerima maklumat berhubung kejadian itu kira-kira jam 7.22 malam melibatkan kenderaan motosikal jenis Yamaha Lagenda yang ditunggang mangsa maut dan sebuah lori jenis Mitsubishi Fuso.

“Siasatan awal mendapati lelaki warganegara tempatan berumur 21 tahun itu dipercayai terlanggar tiang penghalang lalu terjatuh ke bawah lori yang sedang bergerak selepas selesai membayar tol.

“Mangsa penunggang motosikal meninggal dunia di lokasi kejadian,” katanya dalam kenyataan hari ini.

Menurut Mohamad Fakrudin, mayat mangsa dibawa ke Pusat Perubatan Universiti Malaya (PPUM) untuk bedah siasat.

Katanya siasatan lanjut masih dijalankan untuk mengenal pasti punca serta sebab kematian dan kes disiasat di bawah Seksyen 41 (1) Akta Pengangkutan Jalan 1987.

“Orang ramai yang mempunyai maklumat berhubung kejadian itu diminta menghubungi Pegawai Penyiasat Inspektor Mohamad Khairil Helmi Mohamad Isa di talian 019-3318339 bagi membantu siasatan,” katanya. – AlHijrah Online


TIGA BERANAK MAUT DALAM KEMALANGAN BABITKAN DUA KENDERAAN DI TANGKAK

JOHOR BAHRU: Tiga maut manakala seorang remaja cedera parah dalam kemalangan membabitkan dua kenderaan di Kilometer 13 Jalan Sengkang-Teratai di Tangkak petang semalam.

Pemangku Ketua Polis Daerah Tangkak DSP Idris Abdul Rahman berkata kejadian yang berlaku pada 4.30 petang itu melibatkan kereta Toyota Altis dan pacuan empat roda Toyota Hilux.

Beliau berkata mangsa yang terkorban adalah pasangan suami isteri berusia 56 dan 52 tahun serta anak perempuan mereka yang berusia 17 tahun.

“Pemandu, penumpang hadapan dan belakang Toyota Altis telah meninggal dunia di tempat kejadian manakala seorang lagi penumpang belakang iaitu anak mereka yang juga remaja perempuan berusia 15 tahun mengalami cedera parah dan dihantar ke Hospital Tangkak untuk rawatan lanjut.

“Maklumat mengenai pemandu dan penumpang Toyota Hilux masih belum diketahui, bagaimanapun mereka kini dirawat di Hospital Muar,” katanya kepada Bernama semalam.

Idris berkata siasatan awal mendapati kemalangan dipercayai berlaku apabila Toyota Altis yang dari Bukit Gambir menghala ke Kampung Teratai telah dilanggar oleh Toyota Hilux yang masuk ke laluan bertentangan.

Katanya ketiga-tiga mayat telah dibawa ke Rumah Mayat Hospital Tangkak untuk bedah siasat dan siasatan lanjut sedang dijalankan mengikut Seksyen 41(1) Akta Pengangkutan Jalan 1987.

Komander Operasi Balai Bomba dan Penyelamat Bukit Gambir Pegawai Bomba Kanan II Jahairi Shukor pula berkata pihaknya menerima panggilan kecemasan mengenai kemalangan itu pada 3.42 petang.

“Kemalangan melibatkan lapan mangsa dengan lima daripada mereka mengalami kecederaan manakala tiga lagi disahkan meninggal dunia di lokasi kejadian oleh pasukan perubatan Kementerian Kesihatan (KKM).

“Mangsa yang cedera telah dibawa ke hospital berhampiran oleh ambulans KKM manakala mangsa yang meninggal dunia telah diserahkan kepada pihak polis untuk tindakan selanjutnya,” katanya sambil menambah operasi ditamatkan pada 6.24 petang. –AlHijrah Online


PENGIKTIRAFAN ANUGERAH SERI ANGKASA BUKTI DAKWAH SANTAI TERIMA SAMBUTAN

KUALA LUMPUR: Pengiktirafan Anugerah Seri Angkasa kepada TV Alhijrah membuktikan program dakwah tidak hanya di dalam kerangka ceramah dan forum sahaja, malah boleh dilakukan dalam bentuk hiburan budaya popular dan animasi.

Menurut Ketua Pegawai Eksekutif, Namanzee Harris sebagai contoh, program Hijrahkan Laguku yang memenangi kategori Rancangan Realiti TV Terbaik merupakan eksperimentasi format dakwah dalam nyanyian dalam kerangka syariah.

“Pembuktian program realiti hiburan tidak perlu berlebih-lebihan dalam hiburan kebaratan dan boleh dikawal mengikut agama dan budaya orang timur,” katanya.

Bagi program Al-Qariah pula, Namanzee berkata ia meletakkan satu tanda aras penerbitan program dakwah berbentuk forum dan kaedah kesan bunyi khas pencahayaan.

Al-Qariah berjaya meraih memenangi kategori Rancangan Agama TV Terbaik dengan aplikasi seni audio visual, penceritaan yang mendalam yang mampu menangkap emosi penonton.

“Ia bersaing dengan program-program besar Islamik seperti Tilawah dan Halaqah, yang telah lama mendominasi rating program keagamaan,” katanya.

Selain itu program Ustaz Kartun dan Robojim yang mengungguli kategori Rancangan Kanak-Kanak TV Terbaik telah membuka ruang animasi dakwah yang belum habis diteroka.

“Insya-Allah, dengan kolaborasi antara TV AlHijrah dan ANIFEST kita akan melihat kerjasama bersama penerbit animasi tempatan,” kata Namanzee.

Dalam pada itu tambahnya, Malaysia mampu menjadi hub program TV mesra syariah yang menekankan kerangka Islamik kontemporari, sesuai dengan perkembangan semasa disamping menjadi pelantar dakwah Islam yang santai dan sampai.-AlHijrah Online


WANITA CEDERA DI KEPALA, KERETA TERBABAS KE DALAM LONGKANG

SHAH ALAM: Seorang wanita cedera di bahagian kepala selepas kereta dipandunya terbabas sebelum masuk ke dalam longkang, dalam kejadian di Seksyen 18, di sini petang tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Penguasa Kanan Bomba I, Ahmad Mukhlis Mukhtar berkata, pihaknya menerima panggilan kecemasan kira-kira jam 3.41 petang berhubung kejadian melibatkan mangsa berusia 25 tahun yang memandu kereta jenis Perodua Myvi.

Katanya, kejadian berlaku disebabkan pemandu tersebut hilang kawalan sebelum kenderaan dipandunya termasuk ke dalam longkang.

“Mangsa mengalami kecederaan di bahagian kepala namun berjaya dikeluarkan oleh pihak bomba yang berada di lokasi kejadian.

“Mangsa diserahkan kepada pihak Kementerian Kesihatan (KKM) bagi rawatan lanjut,” katanya dalam satu kenyataan hari ini.—AlHijrah Online


BAKAL HAJI PERLU MUAT TURUN APLIKASI SAUDI VISA BIO UNTUK PERMOHONAN VISA

KUALA LUMPUR: Bakal jemaah haji perlu memuat turun aplikasi Saudi Visa Bio di telefon pintar masing-masing bagi tujuan permohonan visa haji pada tahun ini susulan penguatkuasaannya oleh kerajaan Arab Saudi.

Pengarah Eksekutif Haji, Tabung Haji (TH) Datuk Seri Syed Saleh Syed Abdul Rahman dalam satu kenyataan berkata aplikasi berkenaan boleh dimuat turun menerusi Google Play store atau Apple app store.

Beliau berkata aplikasi itu merupakan inovasi baharu diperkenalkan kerajaan Arab Saudi pada musim haji tahun ini, bertujuan memudahkan permohonan visa selain memendekkan tempoh prosedur kemasukan bakal haji ke tanah suci melalui Jeddah dan Madinah.

Permohonan visa melalui aplikasi itu merangkumi empat proses mudah iaitu melengkapkan alamat e-mel; memuat naik imbasan muka surat butiran peribadi dalam pasport Malaysia, imbasan muka dan imbasan 10 jari (biometrik).

“Bakal haji akan menerima e-mel pengesahan pendaftaran daripada Kementerian Luar Arab Saudi apabila maklumat peribadi telah berjaya dimuat naik ke dalam aplikasi tersebut melalui e-mel yang didaftarkan.

“Bakal haji juga diingatkan untuk terus menyerahkan pasport mereka kepada Tabung Haji (TH) setelah mendapat pengesahan ini bagi TH memproses visa haji bakal haji berkenaan,” katanya.

Syed Saleh berkata Malaysia merupakan antara lapan negara terawal di dunia selain Indonesia, Bangladesh, Pakistan, Kuwait, United Kingdom, Tunisia dan Morocco yang dipilih untuk projek perintis itu,  mengambil kira reputasi Malaysia sebagai antara pengendali haji terbaik dunia yang telah menerima pelbagai pengiktirafan antarabangsa dan kemudahan daripada kerajaan Arab Saudi.


EBIT LEW BUAT LAPORAN POLIS, DAKWA DIFITNAH

KUALA LUMPUR: Pendakwah, Ebit Lew membuat laporan polis berhubung dakwaan fitnah terhadap dirinya yang disifatkannya melampau dan tidak berasas.

Menerusi hantaran di Facebook, Ebit memaklumkan laporan tersebut dibuat sebaik beliau tiba dari Jeddah, Arab Saudi malam tadi.

“Baru sampai dari Jeddah 12 malam tadi terus ke balai polis buat laporan mengenai fitnah-fitnah yang teramat melampau dan langsung tidak berasas ke atas diri saya.

“Saya serahkan pihak polis untuk menyiasat dan mengambil tindakan,” katanya dalam catatan di Facebook hari ini.

Ebit juga memaklumkan beliau telah menyerahkan kepada peguamnya untuk tindakan lanjut berhubung perkara itu.

Laporan polis itu dipercayai dibuat selepas tular video wawancara seorang wanita Indonesia yang pernah dibantu Ebit sebelum ini. – AlHijrah Online


MAVA GANTUNG JURULATIH TAMPAR PEMAIN REMAJA PEREMPUAN

KUALA LUMPUR: Seorang jurulatih yang didakwa menampar dua pemain remaja perempuan telah digantung daripada melibatkan diri dalam semua aktiviti bola tampar kebangsaan sehingga siasatan selesai.

Persatuan Bola Tampar Malaysia (MAVA) dalam kenyataan hari ini memaklumkan pihaknya juga telah mengambil langkah menubuhkan badan siasatan bagi menyiasat kejadian tersebut dengan serta-merta serta akan berhubung dengan pihak berkaitan bagi tujuan berkenaan.

“MAVA sama sekali tidak akan bertoleransi dengan sebarang penggunaan kekerasan ke atas mana-mana pihak serta bersedia untuk mengambil tindakan selanjutnya mengikut lunas undang-undang serta Perlembagaan MAVA,” menurut kenyataan itu.

Terdahulu, tular video memaparkan tindakan seorang jurulatih sebuah pasukan bola tampar menampar pemain remaja perempuan.

Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Dis lepas.

Sementara itu, Menteri Pendidikan Fadhlina Sidek berkata kementerian itu tidak akan berkompromi dan akan bekerjasama dengan pihak berkuasa bagi menyiasat tindakan jurulatih itu.

Beliau berkata laporan penuh berkenaan isu itu akan menyusul dan kementeriannya turut memohon saksi untuk tampil bagi memberi keterangan.

“Tekad mewujudkan Sekolah Selamat untuk semua murid akan sentiasa menjadi keutamaan,” katanya dalam ciapan menerusi Twitter rasminya malam ini. — AlHijrah Online


PKP 2.0: PEMBELIAN BAWA PULANG SAHAJA DIBENARKAN BAGI KEDAI MAKAN, GERAI PENJAJA

KUALA LUMPUR: Kedai makan dan gerai penjaja dibenarkan beroperasi hanya untuk pembelian bawa pulang atau ‘take away’ bagi negeri yang dikenakan Perintah Kawalan Pergerakan (PKP).

Menurut Perdana Menteri Tan Sri Muhyiddin Yassin, bagi negeri yang melaksanakan PKP Bersyarat dan Pemulihan, dibenarkan untuk beroperasi seperti biasa mengikut prosedur standard operasi (SOP) yang telah ditetapkan.

Sementara itu, perkhidmatan penghantaran makanan juga dibenarkan operasi.

Tambah Muhyiddin, Kementerian Perdagangan Dalam Negeri dan Hal Ehwal Pengguna (KPDNHEP) memberikan jaminan bekalan di semua sektor peruncitan adalah mencukupi.

“Pemantauan terhadap barangan keperluan pengguna seperti gula, minyak masak, tepung gandum, beras, roti putih, susu tepung, ayam, sayur- sayuran, telur, bawang, hand sanitizer dan pelitup muka akan dilakukan setiap hari,” katanya.

Terdahulu, pelajar dan calon peperiksaan utama termasuk peperiksaan SPM bagi sesi 2020 dan 2021 dibenarkan hadir ke sekolah.–AlHijrah Online


KES DENGGI MENINGKAT 7.9 PERATUS, TIGA KEMATIAN DILAPORKAN

PUTRAJAYA: Jumlah kes deman denggi meningkat 7.9 peratus kepada 2,638 kes pada Minggu Epidemiologi ke-21 (ME21) iaitu bagi tempoh 21 Mei hingga 27 Mei, berbanding 2,444 kes dilaporkan pada minggu sebelumnya.

Ketua Pengarah Kesihatan Datuk Dr Muhammad Radzi Abu Hassan berkata tiga kematian akibat komplikasi demam denggi turut dilaporkan pada ME21.

Beliau berkata kumulatif kes demam denggi yang dilaporkan hingga ME21 meningkat 164.4 peratus kepada 46,257 kes berbanding 17,496 kes bagi tempoh sama 2022, manakala 31 kematian akibat komplikasi dilaporkan berbanding 10 kematian bagi tempoh yang sama tahun lepas.

“Trend kes denggi bagi 2023 adalah lebih tinggi berbanding trend kes bagi median lima tahun dan 2022,” katanya dalam kenyataan hari ini.

Dr Muhammad Radzi berkata bilangan lokaliti ‘hotspot’ pada ME21 menurun kepada 72 berbanding 77 pada minggu sebelumnya, dengan 53 lokaliti berada di Selangor, Pulau Pinang (8), Sabah (5), Wilayah Persekutuan Kuala Lumpur dan Putrajaya (4) serta masing-masing satu lokaliti di Kedah dan Perak.

Beliau berkata bagi survelan chikungunya, tiga kes direkodkan pada ME21 dengan dua kes dari Selangor dan satu kes dari Kedah dengan jumlah kumulatif kes hingga kini adalah 134 kes.

Menurutnya bagi survelan zika pula, 1,139 sampel darah dan 53 sampel urin telah dijalankan saringan dan hasil kesemuanya adalah negatif.

“Jarak terbang nyamuk aedes adalah dalam radius 200 meter dan sekiranya terdapat kes demam denggi di sesebuah kawasan, nyamuk infektif akan membawa virus denggi dalam jarak sekitar 200 meter dari rumah kes,” katanya. –AlHijrah Online


POLIS KESAN WANITA LARIKAN GELANG EMAS BERNILAI RM10,000

SEREMBAN: Polis sedang mengesan seorang wanita yang melarikan seutas gelang emas bernilai anggaran RM10,000 dalam kejadian di sebuah kedai emas di Pekan Kuala Pilah, Kuala Pilah, dekat sini, semalam.

Ketua Polis Daerah Kuala Pilah Supt Amran Mohd Ghani berkata pihaknya menerima laporan polis daripada jurujual kedai berkenaan pada pukul 8.18 malam tadi.

“Dalam kejadian kira-kira 3.45 petang itu, seorang wanita berusia dalam lingkungan 30an telah melarikan seutas gelang tangan emas seberat 36.76 gram.

“Wanita itu telah dibantu oleh seorang lelaki yang menaiki sebuah motosikal jenis Yamaha NVX warna merah tanpa nombor pendaftaran untuk melarikan diri selepas kejadian terbabit,” katanya dalam kenyataan di sini, hari ini.

Katanya, kes disiasat mengikut Seksyen 380 Kanun Keseksaan dan polis kini sedang memburu suspek.

Amran berkata anggota masyarakat yang mempunyai maklumat mengenai kejadian itu diminta tampil bagi membantu siasatan dengan menghubungi Ibu Pejabat Polis Daerah (IPD) Kuala Pilah di talian 06-4842999 atau mana-mana balai polis berhampiran.

Terdahulu, visual wajah suspek yang dirakam kamera litar tertutup (CCTV) telah tular di Facebook.–AlHijrah Online


POLIS KESAN SUSPEK TERLIBAT KES PENEMUAN PULUHAN BANGKAI KUCING

KUALA LUMPUR: Polis sedang mengesan individu yang dipercayai terlibat dalam kes penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras, di sini, pada 11 Mac lepas.

Ketua Polis Daerah Cheras ACP Zam Halim Jamaluddin polis menerima laporan berhubung kejadian itu pada 13 Mac lepas dan telah pun membuka berkata kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.

“Saya mengesahkan telah menerima laporan polis daripada pemilik rumah sewa berkenaan dan siasatan sedang dijalankan termasuklah mengenal pasti suspek terlibat,” katanya ringkas ketika dihubungi hari ini.

Semalam Persatuan Haiwan Malaysia (MAA) menerusi akaun Facebooknya mendedahkan tentang penemuan puluhan  rangka, organ dan bangkai kucing di dalam sebuah rumah yang disewa oleh seorang lelaki berusia 31 tahun di sebuah kondominium di Bandar Sri Permaisuri, Cheras.

Perbuatan itu terbongkar selepas jiran-jiran di kondominium berkenaan membuat aduan berhubung bau busuk dari rumah itu.

Sehubungan itu MAA menggesa Jabatan Perkhidmatan Veterinar melakukan siasatan menyeluruh dan komprehensif berhubung perkara berkenaan.–AlHijrah Online


SOLAT BERJEMAAH TANPA PENJARAKAN FIZIKAL DI KEDAH MULAI 1 APRIL

ALOR SETAR: Semua masjid dan surau di Kedah dibenarkan menganjurkan solat berjemaah sama ada solat fardu, solat Jumaat dan solat sunat tanpa penjarakan fizikal atau saf dirapatkan mulai 1 April ini.

Pengarah Jabatan Hal Ehwal Agama Islam Negeri Kedah (JHEAIK) Datuk Mohd Yusri Md Daud berkata kebenaran itu adalah selaras dengan fasa peralihan ke endemik yang akan berkuat kuasa di seluruh negara pada tarikh tersebut dan setelah mendapat perkenan Sultan Kedah Sultan Sallehuddin Sultan Badlishah.

“Bagaimanapun, bagi aktiviti selain solat berjemaah penjarakan fizikal masih diwajibkan. Khutbah, ceramah, kuliah dan kelas pengajian di masjid atau surau dilaksanakan dengan pematuhan prosedur operasi standard (SOP) dalam tempoh yang bersesuaian dengan penjarakan fizikal sekurang-kurangnya satu meter.

“Jamuan makan, gotong-royong dan kenduri dibenarkan dengan penjarakan fizikal sekurang-kurang satu meter. Wirid dan doa selepas solat dilaksanakan secara ringkas dan bersesuaian,” katanya dalam kenyataan di sini hari ini.

Beliau berkata pelaksanaan aktiviti keagamaan di masjid dan surau pada bulan Ramadan juga perlu mengikuti SOP yang sama.

Katanya, solat berjemaah bagi solat sunat tarawih, tahajud, witir dan lain-lain boleh dilaksanakan tanpa penjarakan fizikal atau saf dirapatkan mengikut kapasiti masjid atau surau.

Mohd Yusri berkata aktiviti bukan solat pada bulan Ramadan termasuk majlis berbuka puasa, sahur dan moreh pula perlu dijalankan dengan penjarakan fizikal sekurang-kurangnya satu meter dan makanan digalakkan disediakan secara berbungkus.

Katanya, jemaah juga masih dikehendaki mematuhi SOP seperti pemakaian pelitup muka sepanjang berada di premis, mendaftar kehadiran menggunakan aplikasi MySejahtera, telah menerima suntikan vaksin yang lengkap serta digalakkan membawa sejadah sendiri.

“Jemaah juga dilarang berkumpul di dalam kawasan masjid dan surau selepas solat seperti bersembang, melepak dan seumpamanya, tidur di dalam masjid atau surau dan bersalaman atau berpelukan sesama jemaah,” katanya. –AlHijrah Online


KES BASIKAL LAJAK: RAYUAN PEMANDU WANITA DIDENGAR HARI INI

KUALA LUMPUR: Rayuan pemandu wanita terhadap hukuman penjara enam tahun dan denda RM6,000 kerana memandu secara melulu sehingga menyebabkan kematian lapan remaja yang menaiki basikal lajak lima tahun lalu, akan didengar di Mahkamah Rayuan Putrajaya, hari ini (Isnin 18 April 2022).

Menerusi semakan sistem mahkamah, rayuan Sam Ke Ting, 27, akan didengar di hadapan panel hakim Mahkamah Rayuan 3, pada 9 pagi.

Pada 14 April lepas, peguam yang mewakili wanita itu, Muhammad Faizal Mokhtar telah memfailkan notis usul bagi kebenaran merayu dan penangguhan pelaksanaan hukuman penjara dan denda yang dijatuhkan oleh Mahkamah Tinggi Johor Bahru pada 13 April.

Hakim Mahkamah Tinggi Datuk Abu Bakar Katar, yang menjatuhkan hukuman itu ke atas Ke Ting turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.

Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Oktober tahun lepas, yang melepaskan dan membebaskan wanita itu daripada pertuduhan berkenaan.

Hakim Abu Bakar dalam penghakimannya berkata, mahkamah berpuas hati segala intipati kesalahan di bawah Seksyen 41 (1) Akta Pengangkutan Jalan 1987 telah berjaya dibuktikan terhadap wanita itu.

Beliau berkata mahkamah bicara telah terkhilaf apabila gagal memutuskan pembelaan Ke Ting hanya bersifat penafian semata-mata.

Hakim itu berkata mahkamah bicara juga terkhilaf apabila menerima pembelaan Ke Ting yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara merbahaya sehingga mengorbankan mangsa.

Ke Ting yang ketika kejadian berusia 22 tahun, didakwa melakukan kesalahan itu di Jalan Lingkaran Dalam, di sini, pada 3.20 pagi 18 Februari 2017.

Dalam kejadian itu, lapan remaja maut terdiri daripada Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.–AlHijrah Online


GAJAH NAIK MINYAK DI GERIK, LIMA INDIVIDU NYARIS MAUT

GERIK: Lima individu nyaris maut selepas seekor gajah naik minyak dan bertindak memijak kenderaan yang dinaiki mereka.

Kelima-lima mangsa dilaporkan sempat keluar dan berjaya menyelamatkan diri.

Kejadian berlaku di Jalan Raya Timur-Barat dekat Gerik kira-kira jam tujuh malam semalam dan insiden itu dipercayai akibat gajah berkenaan terkejut selepas sebuah kenderaan lain membunyikan hon.

Kejutan hon itu menyebabkan mamalia itu bangun sebelum mengamuk dan memijak kereta mereka.

Ketua Polis Gerik, Superintendan Zulkifli Mahmood mengesahkan kejadian tersebut.

Dalam pada itu, Pengarah Perhilitan Perak, Yusof Sharif berkata pihakya akan melakukan siasatan lanjut dan beliau menasihatkan pemandu supaya bersabar dan tidak memasang lampu tinggi ketika melalui kawasan berkenaan pada waktu malam. — AlHijrah Online


KSN KUKUHKAN HUBUNGAN DENGAN MEDIA DI LAPANG SASAR

KUALA LUMPUR: Hubungan baik antara organisasi kerajaan dengan pihak media penting bagi membantu menyebarluas maklumat dan dasar yang ingin disampaikan kerajaan kepada rakyat.

Hari ini usaha untuk mengukuhkan lagi hubungan antara dua pihak itu diterjemah melalui pertandingan menembak Ketua Setiausaha Negara bersama wakil-wakil media.

Seramai 30 wakil media menyertai pertandingan itu yang diadakan di Kelab Menembak Sasaran Shapadu, Presint 20, Putrajaya.

Menurut kenyataan Jabatan Perdana Menteri, objektif program tersebut adalah untuk membina saluran komunikasi terbuka antara organisasi kerajaan bersama media dalam pertukaran pendapat dan pandangan.

Selain itu program itu juga diharap mampu membina hubungan akrab dan kerjasama baik antara jabatan atau agensi kerajaan dengan media.

Program tersebut turut dihadiri Ketua Setiausaha Negara, Tan Sri Mohd Zuki Ali, Timbalan Ketua Setiausaha Kanan, Jabatan Perdana Menteri Datuk Mohd Sallehhuddin Hassan, dan Timbalan Ketua Polis Negara Datuk Seri Acryl Sani Abdullah Sani. — AlHijrah Online


COVID-19: FELDA D’SAJI AKTIFKAN FOOD FOR FRONTLINERS

KUALA LUMPUR: Felda D’Saji mengaktifkan program Food For Frontliners bagi memberi sokongan kepada petugas barisan depan yang terpaksa berkerja ketika Perintah Kawalan Pergerakan bagi mengekang penularan COVID-19 di negara ini.

Bermula hari ini, Felda D’saji menyampaikan sumbangan makanan tengah hari selama empat hari kepada petugas barisan depan, khususya petugas perubatan, anggota polis dan petugas media.

Sebanyak 1,000 pek makanan diserahkan kepada petugas Hospital Besar Kuala Lumpur (Lobi A Wad COVID-19 HKL) hari ini, sebelum diikuti Klinik Kesihatan Titiwangsa (Saringan COVID-19) esok, Ibu Pejabat Polis Dearah Sentul (28 Mac) dan Hospital Putrajaya (Wad COVID-19) pada 29 Mac. (Setiap serahan membabitkan 250 pek makanan).

Felda D’Saji turut menyampaikan 60 pek makanan kepada petugas AlHijrah Media Corporation (TV AlHijrah) tengah hari tadi sebagai sebahagian daripada program tanggungjawab sosialnya itu.

Kerajaan menguatkuasakan Perintah Kawalan Pergerakan dari 18 Mac hingga 14 April depan dalam usaha mengekang penularan wabak COVID-19 yang setakat ini mengorbankan 21 nyawa dan menjangkiti 1,796 individu. – AlHijrah Online


MAKAN PLASTIK ANTARA PUNCA KEMATIAN LIMA BANGKAI PENYU

KUALA TERENGGANU: Dua penyu agar ditemui mati terdampar di Pantai Batu Burok dan Pantai Seberang Takir di Kuala Nerus , hari ini.

Pengarah Jabatan Perikanan Terengganu, Ruzaidi Mamat berkata kedua-dua haiwan yang dianggarkan berumur 20 tahun itu bersaiz panjang kira-kira 1.3 meter dan lebar sekitar 0.65 meter.

Katanya, ciri-ciri fizikal kedua-dua penyu yang dijumpai hari ini adalah lebih kurang sama dengan berat kedua-duanya kira-kira 40 hingga 50 kilogram.

Penemuan dua bangkai penyu itu menjadikan lima kes kematian spesies tersebut direkodkan dalam tempoh sebulan.

Ia termasuk penemuan di pantai penunjuk dekat Kijal, Kemaman pada 3 Januari dan Pelabuhan Chendering pada Rabu.

“Sisa-sisa buangan ini terutamanya plastik mengambil masa yang begitu lama untuk dimusnahkan sehingga sampai bertahun jadi apabila berada di laut dia terampai yang menjadi natijahnya antaranya penyu.

“Jadi saya menggesa masyarakat kita untuk lebih berdisiplin jaga kebersihan janganlah sesekali membuang sampah terutamanya plastik ke dalam sungai ataupun ke dalam laut” katanya.

Tambah Ruzaidi, kedua-dua bangkai tersebut ditanam di kawasan berhampiran ia dijumpai dan di percayai kedua-dua penyu yang ditemui hari ini mati akibat lemas ekoran tersangkut pada pukat tunda.

Semalam pihaknya turut menerima kes seekor anak penyu agar yang ditemukan mati dipercayai akibat termakan plastik di Pantai Pulau Kerengga di Marang.

Ruzaidi menyeru kepada semua pengusaha pukat tunda supaya memasang peranti penyisih penyu pada peralatan mereka seperti yang ditetapkan oleh Jabatan Perikanan sebagai syarat untuk mereka mengendalikan pukat tunda.

Sepanjang tahun lepas, 51 kes kematian penyu dicatatkan oleh pihaknya dan majoriti melibatkan spesis penyu agar.

Beliau turut menyeru orang ramai supaya segera menghubungi hotline ‘fishcom’ di talian 03-88885019 atau 03-88704058 yang beroperasi 24 jam, sekiranya menemukan penyu hidup atau mati terdampar di pantai. –AlHijrah Online


43 RAKYAT PALESTIN TERMASUK KANAK-KANAK CEDERA DALAM SERANGAN ZIONIS

PALESTIN: Kira-kira 43 rakyat Palestin dilaporkan cedera termasuk kanak-kanak lelaki berusia 13 tahun dalam pertempuran dengan tentera Rejim Israel.

Sebelum itu, ribuan penduduk berhimpun di sepanjang pagar sempadan Gaza, bagi memperingati peristiwa pembakaran Masjid Al-Aqsa pada 52 tahun lalu.

Ikuti laporan Berita Alhijrah siaran 22 Ogos.–AlHijrah Online


14 KES BAHARU DILAPORKAN DALAM GELOMBANG KEDUA COVID-19 DI MALAYSIA

KUALA LUMPUR: Sebanyak 14 kes baharu COVID-19 dilaporkan di negara ini sehingga 12 tengah hari tadi, demikian menurut Ketua Pengarah Kesihatan, Datuk Dr Noor Hisham Abdullah.

Dr Noor Hisham dalam kenyataannya hari ini berkata, seperti dimaklumkan sebelum ini, gelombang pertama jangkitan penyakit COVID-19 di Malaysia merangkumi 22 kes positif COVID-19 (iaitu kes pertama sehingga kes ke-22) telah sihat dan discaj.

“Setelah 11 hari tiada kes baharu dilaporkan, gelombang kedua bermula pada 27 Februari 2020. Bagi gelombang kedua sehingga 4 Mac 2020, terdapat sebanyak 28 kes positif COVID-19 (iaitu kes ke-23 sehingga kes ke-50) yang telah dilaporkan.

“Ini menjadikan jumlah kes positif COVID-19 di Malaysia adalah sebanyak 50 kes,” kata Ketua Pengarah Kesihatan berhubung situasi terkini COVID-19.

Dr
Noor Hisham berkata bagi gelombang kedua ini, terdapat satu (1) kluster COVID-19
yang dikenal pasti.

Beliau berkata kluster ini melibatkan kes positif ke-26 dan berdasarkan siasatan dan pengesanan kontak dijalankan sehingga kini, terdapat 215 kontak rapat yang dikesan.

“Daripada jumlah kontak rapat tersebut, 16 kes dikesan positif COVID-19, 19 adalah negatif dan 180 menunggu keputusan,” katanya.

Ketua
Pengarah Kesihatan memaklumkan bahawa siasatan mengenai kluster kes terbaru ini
masih diteruskan.

“KKM berharap semua pihak dapat bertenang dan sentiasa bekerjasama dengan memberi maklumat yang tepat apabila dihubungi atau dikenal pasti sebagai kontak rapat.

“KKM juga ingin menasihatkan kepada organisasi yang telah dikesan kes positif agar tidak perlu membuat penutupan pejabat, namun memadai menjalankan disinfeksi,” katanya meminta semua pihak tidak menularkan sebarang maklumat yang boleh menyebabkan kebimbangan kepada orang awam.

Dr Noor Hisham berkata, Kementerian Kesihatan dengan kolaborasi pihak swasta juga akan menjalankan perkhidmatan pengambilan sampel COVID-19 di rumah orang awam yang ingin menjalankan ujian pengesanan COVID-19, di mana caj akan dikenakan oleh pihak swasta itu.

“Pengumuman
rasmi mengenai perkara ini akan menyusul dalam masa terdekat,” katanya. –
AlHijrah Online


ULAMA POLITIK JANGAN SUKA-SUKA TUKAR FATWA – AHMAD ZAHID

KUALA LUMPUR: Timbalan Perdana Menteri Datuk Seri Dr Ahmad Zahid Hamidi menasihati golongan ulama politik supaya tidak sesuka hati menukar hukum dan fatwa agama.

Ahmad Zahid berkata tindakan itu, boleh menyebabkan golongan tersebut tidak dihormati rakyat dan umat Islam sendiri.

“Kalau dia buat, sedekah. Kalau kita (buat) panggil rasuah. Ulama ini jangan tukar-tukar hukumlah, jangan tukar fatwalah. Akhirnya ulama politik tidak dihormati oleh rakyat dan orang Islam,” katanya ketika ditemui media selepas menghadiri Majlis Rumah Terbuka Tahun Baharu Cina MCA di sini hari ini.

Beliau berkata demikian ketika diminta mengulas pendirian PAS Tan Sri Abdul Hadi Awang, yang mempertahankan pemberian wang tunai sewaktu kempen pilihan raya yang dikatakan tidak menyalahi peraturan, kerana mendakwa ia sedekah kepada pengundi oleh orang awam.

Kenyataan Abdul Hadi itu susulan tindakan UMNO Terengganu yang memfailkan petisyen bagi kerusi Parlimen Marang, Kuala Terengganu dan Kemaman, dengan alasan wujud rasuah kepada pengundi di ketiga-tiga kerusi terbabit ketika kempen Pilihan Raya Umum Ke-15 (PRU-15).

Ahmad Zahid yang juga Pengerusi Barisan Nasional (BN) dan Presiden UMNO berkata sebagai ulama, golongan itu perlu berintegriti dan menjadi contoh yang baik kepada masyarakat. –AlHijrah Online


AS serang Somalia

MOGADISHU , 10 Januari – Tentera
Amerika Syarikat (AS) melancarkan beberapa siri serangan udara di Somalia,
termasuk salah satu daripadanya yang membunuh enam anggota kumpulan militan.

Menurut laporan Sinar Online, serangan itu adalah sebahagian daripada misi serangan yang mana tentera AS bekerjasama dengan pasukan keselamatan Kesatuan Afrika dan Somalia untuk memerangi gerakan militan Al-Shabaab. Menurut Pangkalan AS di Afrika (Africom), tentera AS melancarkan serangan setiap hari bermula 6 hingga 8 Januari yang mengorbankan 16 ahli kumpulan militan.

Pada 2 Januari, dalam serangan
pertama AS pada 2019 di Somalia, 10 ahli kumpulan Al-Shabaab terbunuh. Pentagon
meningkatkan serangan di Somalia sejak beberapa tahun lalu, selepas Presiden
Donald Trump melonggarkan kekangan berhubung bila tentera AS boleh mengambil
tindakan terhadap pihak yang didakwa pengganas itu.


KERAJAAN TIDAK CAMPUR TANGAN SIASATAN SPRM TERHADAP BERSATU

PUTRAJAYA: Perdana Menteri Datuk Seri Anwar Ibrahim hari ini menegaskan bahawa Kerajaan Perpaduan pimpinannya tidak mencampuri urusan badan siasatan dan penguatkuasaan termasuk dalam siasatan yang dilakukan Suruhanjaya Pencegahan Rasuah Malaysia (SPRM) terhadap Bersatu.

Dalam sidang media selepas mempengerusikan mesyuarat Kabinet di sini hari ini, beliau menegaskan bahawa badan siasatan dan penguatkuasaan serta kehakiman kekal bebas untuk menjalankan siasatan masing-masing.

Anwar berkata adalah tidak bertanggungjawab bagi parti pembangkang untuk membuat tuduhan terhadap Kerajaan Perpaduan berhubung isu tersebut.

“Kita tidak ulangi sikap menekan seperti dilakukan dan kita tidak gunakan badan-badan (siasatan dan penguatkuasaan) ini,” katanya.

Setiausaha Agungnya Datuk Seri Hamzah Zainudin semalam dilaporkan berkata parti itu melahirkan rasa kesal terhadap tindak-tanduk kerajaan Pakatan Harapan dan Barisan Nasional yang menjadikan agensi di bawah pemerintahannya sebagai alat untuk mencapai matlamat politik mereka.

Semalam, Ketua Pesuruhjaya SPRM Tan Sri Azam Baki dilaporkan mengesahkan SPRM telah membekukan akaun milik Bersatu bagi tujuan membantu siasatan ke atas wang yang disyaki daripada hasil haram.

Mengenai siasatan terhadap Bersatu, Perdana Menteri berkata terdapat laporan dibuat kepada Polis Diraja Malaysia (PDRM) dan SPRM tentang penggunaan wang oleh parti itu.

Selain itu, Anwar yang juga Menteri Kewangan telah mendapati wujud projek-projek tanpa tender yang menelan belanja terlalu tinggi sewaktu negara melaksanakan Perintah Kawalan Pergerakan (PKP).

Memberi contoh projek di bawah Program Jana Ekonomi Pemerkasaan Kontraktor Bumiputera Berwibawa (JanaWibawa) dan tebatan banjir, Anwar berkata beliau mendapati kos projek itu adalah terlalu tinggi.

Projek JanaWibawa diperkenal bagi mempercepatkan pelaksanaan projek untuk merancakkan ekonomi negara semasa dan pascapandemik COVID-19.

Anwar berkata pimpinan Bersatu perlu menjelaskan bagaimana wang lebih RM300 juta boleh diperoleh oleh parti itu dalam masa yang singkat.

“Harus pimpinan parti sekiranya mereka benar bersih seperti yang diceritakan, dia kena jelaskan kepada badan penyiasat mengapa dalam masa singkat begitu boleh mengumpul wang begitu banyak, dari sumber mana dan kepada siapa.

“(Perkara itu) kemudian akan dibawa ke Peguam Negara mengikut proses, lebih daripada itu saya tidak tahu. Apa nak ditegaskan oleh kami dalam pimpinan Kerajaan Perpaduan adalah arahan siasatan untuk semua tidak terkecuali sama ada parti kerajaan atau pembangkang,” katanya.

Ditanya mengenai gesaan supaya PKR turut mendedahkan akaun parti itu, Anwar yang juga Presiden PKR berkata parti itu tidak mempunyai masalah untuk berbuat demikian sekiranya diminta oleh SPRM.

“(SPRM) boleh semak mana-mana parti, Bersatu tidak dedahkan akaun tetapi didedahkan oleh penyiasat.

“Saya tiada masalah dan akaun (PKR) diaudit dan dihantar ke Jabatan Pendaftaran Pertubuhan (RoS) mengikut jadual ditetapkan tahunan,” katanya.

Semalam, Datuk Dr Marzuki Mohamad yang merupakan bekas Ketua Setiausaha Sulit kepada Perdana Menteri kelapan Tan Sri Muhyiddin Yassin telah menggesa PKR dan DAP mendedahkan akaunnya termasuk akaun amanah yang dipegang bagi pihak parti itu.

Anwar menegaskan yang Kerajaan Perpaduan pimpinannya menekankan untuk terus melaksanakan tata kelola yang baik dalam pentadbirannya. — AlHijrah Online


BAJET 2023 AMBIL KIRA MANISFESTO SEMUA PARTI DALAM KERAJAAN PERPADUAN – AHMAD

CHUKAI: Bajet 2023 yang akan dibentangkan pada 24 Feb depan akan mengambil kira manifesto semua parti dalam Kerajaan Perpaduan.

Timbalan Menteri Kewangan I Datuk Seri Ahmad Maslan berkata urus setia khas bajet baharu telah ditubuhkan bagi meneliti dan mengkaji manifesto parti yang positif untuk dimasukkan dalam bajet berkenaan.

Selain itu beliau berkata beberapa penambahbaikan juga akan dipertimbangkan dalam Bajet 2023 itu bagi memastikan ia memenuhi keperluan dan agenda rakyat.

“Ada pelbagai parti dalam Kerajaan Perpaduan yang membentuk dua pertiga majoriti. Setiap parti ada manifesto-manifesto yang baik untuk dilaksanakan.

“Urus setia khas yang meneliti manifesto parti dalam Kerajaan Perpaduan telah ditubuhkan untuk teliti perkara-perkara ini,” katanya pada sidang media sempena lawatan kerja di Pejabat Jabatan Kastam Diraja Malaysia (JKDM) Kemaman di sini hari ini.

Selain itu, Ahmad berkata kerajaan juga tiada halangan untuk meneruskan perkara positif yang telah dibentangkan oleh Menteri Kewangan dalam Bajet 2023 sebelum ini.

Beliau berkata sebagai contoh pemberian bantuan persekolahan sebanyak RM150 kepada setiap pelajar tanpa mengira pendapatan keluarga yang akan mula diagihkan pada 12 Jan depan.

“Hal-hal bajet akan dibincangkan pada mesyuarat kementerian (Kementerian Kewangan) pada mesyuarat 3 Jan depan.

“Terpulang kepada Perdana Menteri untuk memutuskan tema bajet dan kandungannya,” katanya.

Sebelum ini Bajet 2023 yang disediakan kerajaan pimpinan bekas Perdana Menteri Datuk Seri Ismail Sabri Yaakob tidak sempat dibahas dan diluluskan, sebelum terbubarnya Parlimen pada 10 Okt lepas. –AlHijrah Online


KONTAK RAPAT TERIMA DOS PENGGALAK, TIDAK BERGEJALA TIDAK PERLU KUARANTIN

PUTRAJAYA: Individu yang telah menerima dos penggalak dan menjadi kontak rapat pesakit COVID-19, tidak perlu menjalani kuarantin sekiranya tidak bergejala, berkuat kuasa Selasa 1 Mac 2022.

Bagaimanapun, Menteri Kesihatan Khairy Jamaluddin Abu Bakar berkata, individu tersebut perlu menjalani ujian RTK kendiri pada hari pertama dan ketiga dari tarikh akhir terdedah kepada kes positif COVID-19.

Tambahnya, bagi individu yang telah menerima vaksinasi lengkap tetapi tidak menerima lagi dos penggalak perlu menjalani kuarantin lima hari sekiranya tidak bergejala atau bergejala.

“Bagi individu yang tiada vaksinasi ataupun tidak lengkap perlu menjalani kuarantin selama tujuh hari sekiranya tidak bergejala ataupun bergejala.

“Untuk individu di bawah 18 tahun pula, mereka yang lengkap vaksinasi, perlu menjalani kuarantin lima hari manakala yang tidak lengkap atau tiada vaksinasi, perlu kuarantin selama tujuh hari,” katanya.–AlHijrah Online


BALING DILANDA BANJIR, 102 PENDUDUK DIPINDAHKAN

ALOR SETAR: Seramai 102 penduduk terdiri daripada 33 keluarga dipindahkan di dua pusat pemindahan sementara (PPS) ekoran banjir kilat di daerah Baling, malam tadi.

Ketua Bahagian Sekretariat Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata dua PPS tersebut adalah Masjid Islahiyah Tawar dan Masjid Binjul Luar.

“PPS Masjid Islahiyah Tawar yang dibuka pada pukul 11 malam menempatkan 91 mangsa daripada 31 keluarga, manakala PPS Masjid Binjul Luar yang dibuka pada 12 tengah malam itu pula menempatkan 11 mangsa daripada dua keluarga.

“Kesemua mangsa dipindahkan ke dua PPS berkenaan selepas rumah mereka dinaiki air akibat hujan lebat yang berlaku di sekitar Baling sejak petang, semalam,” katanya dalam kenyataan hari ini.

Menurut beliau hujan lebat itu juga telah menyebabkan air Sungai Ketil melimpah ke tebing di Kampung Padang Empang dan Kampung Iboi.

Beliau berkata bacaan paras air sungai berkenaan yang dikeluarkan Jabatan Pengairan dan Saliran (JPS) Stesen Sungai Ketil di Kampung Kuala Pegang menunjukkan melebihi paras bahaya iaitu 36.19 meter setakat 8 malam tadi.

“Kesemua mangsa yang dipindahkan berada dalam keadaan selamat dan sedang dipantau oleh agensi yang terlibat serta tiada kemalangan jiwa dilaporkan,” katanya. — AlHijrah Online


PELUNCUR UDARA MAUT : CUACA, ANGIN BUKAN PUNCA INSIDEN – POLIS

KUALA LUMPUR: Faktor cuaca dan angin bukanlah punca berlaku insiden seorang para peluncur maut selepas payung terjun dikendalikannya hilang kawalan dan merempuh sebatang pokok di Bukit Batu Pahat, Kuala Kubu Bharu, semalam.

Ketua Polis Daerah Hulu Selangor Supt Arsad Kamaruddin berkata insiden itu berlaku dipercayai berpunca  daripada masalah teknikal yang belum dapat dikenal pasti sehingga mengakibatkan mangsa tersangkut di atas  pokok pada ketinggian 12.19 meter.

“Siasatan awal polis mendapati mangsa membuat terjunan dua kali pada hari sama semasa kejadian dan siasatan lanjut mendapati kejadian itu tiada unsur jenayah. Polis juga telah membuka satu kertas siasatan yang diklasifikasi sebagai mati mengejut,” katanya dalam satu kenyataan hari ini.

Semalam, Mohammad Farhad Khalid, 44, maut selepas mengalami kecederaan ketika melakukan aktiviti luncur udara di Bukit Batu Pahat, Kuala Kubu Bharu.

Jabatan Bomba dan Penyelamat Selangor menerima panggilan kecemasan berhubung kejadian tersebut pada 4.56 petang dan tujuh anggota dari Balai Bomba dan Penyelamat Kuala Kubu Bharu bergegas ke lokasi.

Bomba mengambil masa selama dua jam untuk menurunkan mangsa dari Subang Jaya itu berikutan ketinggian dan lokasi pokok berkenaan.

Beberapa Orang Asli yang berada di lokasi kejadian terlebih dahulu memanjat pokok berkenaan dan mengikat mangsa menggunakan tali payung terjun bagi mengelak lelaki itu terjatuh.

Bagaimanapun, Mohammad Farhad disahkan meninggal dunia di tempat kejadian oleh pasukan perubatan. –AlHijrah Online


PEMANDU EKSKAVATOR MAUT TERTIMBUS RUNTUHAN BATU DI POKOK SENA

ALOR SETAR: Seorang pemandu ekskavator maut selepas tertimbus runtuhan batu di tapak pembinaan di Jalan Padang Tembak, dekat Pokok Sena, hari ini.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah Penguasa Kanan Bomba I Mohamadul Ehsan Mohd Zain berkata mangsa dikenali sebagai Muhammad Nasir Awang Ali yang berusia 40 tahun.

“Bomba menerima panggilan kecemasan pada 9.37 pagi berhubung kejadian runtuhan batu daripada kerja-kerja menimbun di tapak pembinaan dan mangsa yang terlibat merupakan pemandu ekskavator.

“Saksi yang berada di lokasi kejadian ternampak mangsa sempat melompat keluar dari jentera berkenaan tetapi gagal ke lokasi yang selamat. Dianggarkan kedalaman mangsa tertimbus adalah 3.048 meter,” katanya dalam kenyataan di sini hari ini.

Beliau berkata mangsa telah ditemukan pada 12.38 tengah hari setelah operasi pencarian yang dibahagikan kepada dua sektor digerakkan di lokasi kejadian.

“Mayat mangsa telah diserahkan kepada pihak polis untuk tindakan selanjutnya dan operasi telah ditamatkan sepenuhnya pada 12.51 tengah hari,” katanya. –AlHijrah Online


Suspek pencemaran toksik belum didakwa

KUALA LUMPUR – Pendakwaan seorang suspek kes pembuangan sisa bahan kimia di Sungai Kim Kim, Pasir Gudang, Johor Bahru tidak diadakan hari ini.

Perkara itu disahkan Exco Kesihatan, Alam Sekitar dan Pertanian Negeri, Dr. Sahruddin Jamal ketika dihubungi Sinar Harian sebentar tadi.

Menurut beliau, walaupun kertas siasatan mahkamah telah dihantar kepada Pejabat Timbalan Pendakwa Raya (DPP), pihak berkenaan meminta Jabatan Alam Sekitar (JAS) untuk menambah beberapa lagi maklumat.

Pendakwaan akan dibuat setelah mendapat arahan lanjut dari pihak TPR.

Terdahulu,  kira -kira 20 pengamal media daripada pelbagai agensi berkumpul di  perkarangan Mahkamah Majistret, di sini seawal jam 7 pagi untuk membuat liputan mengenai pendakwaan terhadap suspek yang merupakan pengusaha sebuah kilang tayar kitar semula di Kulai itu.

Semalam,
 Menteri Tenaga, Sains, Teknologi, Inovasi, Alam Sekitar dan Perubahan
Iklim (Mestecc), Yeo Bee Yin memaklumkan kertas siasatan berhubung
kejadian berkenaan telah diserahkan kepada pejabat TPR untuk tindakan
lanjut.

Menurutnya, sekiranya penelitian selesai dibuat, suspek yang ditahan baru-baru ini akan didakwa di mahkamah dalam tempoh terdekat seawal hari ini. Suspek bakal berhadapan pertuduhan di bawah Seksyen 34B Akta Kualiti Alam Sekeliling 1975.


PU AZMAN DIDAKWA LAGI, HADAPI EMPAT TUDUHAN JENAYAH SEKSUAL TERHADAP TIGA REMAJA

KLANG: Pendakwah selebriti Azman Syah Alias atau lebih dikenali sebagai PU Azman dihadapkan ke dua mahkamah di sini hari ini, atas empat pertuduhan jenayah seksual membabitkan tiga remaja lelaki antara Februari hingga Ogos lepas.

Azman Syah, 41, didakwa di Mahkamah Sesyen atas dua pertuduhan melakukan amang seksual fizikal terhadap seorang remaja lelaki 17 tahun di sebuah inap desa di Kampung Sungai Udang, di sini, masing-masing pada 12.15 tengah malam dan 1 pagi pada 20 Feb serta 29 Jun lepas.

Pertuduhan mengikut Seksyen 14 (a) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara sehingga 20 tahun dan boleh juga dikenakan hukuman sebat, jika sabit kesalahan.

Azman Syah turut didakwa atas satu pertuduhan menggalakkan seorang lagi remaja lelaki berusia 17 tahun dengan berkomunikasi secara seksual melalui aplikasi WhatsApp sekitar 4 petang hingga 7.30 malam di sebuah rumah di Kampung Meru, di sini pada 16 Ogos lepas.

Dia dituduh mengikut Seksyen 11 (1)(b) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara sehingga tiga tahun, jika sabit kesalahan.

Hakim Syafeera Mohd Said membenarkan Azman Syah diikat jamin sebanyak RM20,000 bagi kesemua pertuduhan itu.

Sementara itu, di Mahkamah Majistret, Azman Syah didakwa atas satu lagi pertuduhan melakukan perbuatan kelucahan melampau terhadap seorang remaja lelaki lain berusia 19 tahun di sebuah rumah di Jalan Sungai Bertek, di sini pada 9.15 malam pada 10 Jun lepas.

Dia dituduh mengikut Seksyen 377D Kanun Keseksaan yang memperuntukkan hukuman penjara sehingga dua tahun jika sabit kesalahan.

Majistret Amirul Asyraf Abd Rasid membenarkan tertuduh diikat jamin sebanyak RM4,000.

Pendakwaan bagi kesemua kes itu dikendalikan Timbalan Pendakwa Raya Nurul Qistini Qamarul Abrar manakala Azman Syah diwakili peguam Mohamad Zahid Ahmad dan Fahmi Adilah.

Kedua-dua mahkamah juga mengenakan syarat jaminan tambahan kepada tertuduh iaitu tidak boleh mengganggu mangsa, keluarga dan saksi pendakwaan selain perlu melaporkan diri di balai polis berhampiran rumahnya setiap awal bulan bermula bulan ini.

Sebutan semula bagi kesemua kes ditetapkan pada 12 Jan tahun depan.

Azman Syah sebelum ini mengaku tidak bersalah atas lima pertuduhan melakukan amang seksual ke atas dua remaja lelaki bawah umur di Mahkamah Sesyen di Seremban pada 12 Okt lalu.–AlHijrah Online